text:
Mas cu un centro di cuido; CrĂšche ta forma un parti integro di e...
Hopi biaha nos ta mira crĂšche simplemente como un centro di cuido pa nos muchanan mas chikito; sinembargo, e crĂšche ta forma un parti...
Conoce e âFighter for Kidsâ; E motibo pakico Carolina Thiel Span ta manera e...
E no ta un persona desconoci, pero poco hende ta realisa cu kizas e motibo pakico Carolina Thiel -Span, 27, ta asina activo riba...
Angelo Dirksz: âCu determinacion y confiansa den bo mes bo lo logra tur e...
Angelo Dirksz ta un hoben di 23 aña di edad cu recientemente a gradua di Ceolgio EPI, sector electrotechniek. Angelo a participa den e...
Angelo Dirksz: âCu determinacion y confiansa den bo mes bo lo logra tur e...
Angelo Dirksz ta un hoben di 23 aña di edad cu recientemente a gradua di Ceolgio EPI, sector electrotechniek. Angelo a participa den e...
Gregory Milliard ta preparando na Brasil pa su di dos pelea di Bellator na...
Gregory Milliard ta un persona conoci den comunidad pa via di su dedicacion pa deporte, na e momentonan aki e ta na Brasil na...
Cu amor y sentimento di responsabilidad pa su bario; Rafael Figuereo a lanta un...
E fundacion a cuminsa como un iniciativa pa trece solucion na un problema social cu e hubentud di bario Sabana Basora Noord tabatin. Na...
Edward Silberie cu vision pa traha y apoya artistanan local
Edward Silberie, miho conoci como âAidiâ ta un hoben di 32 aña di edad cu cuminsa cu su carera den musica desde un edad...
Zetsia Piña: Core mountainbike ta e miho manera pa e sali di tur stress;...
Docente, casa, mama. Pero den e comunidad deportivo, particularmente di ciclismo, Zetsia Piña ta conoci pa hopi como un atleta destaca, un âmountainbikerâ sin...
Noelia Khalil un hoben talentoso y inteligente; Cu pasion pa yuda hende y PA...
Noelia Khalil ta un hoben di apenas 27 aña di edad cu ta un medico profesional trahando na hospital di Aruba como un zaaldokter....
Conoce Ayrton Tromp: Di mucha inkieto pa un fotografo disciplina
Di un mucha inkieto cu tabata fada cu tur cos pa un di e fotografonan profesional mas pidi na Aruba. Ta papia aki di...


c: text/html

text:
Mientras mayoria di strea musical ta reprogramando nan fechanan di tour pa 2021, Harry Styles ta tirando bista mas aleu y planeando pa presenta den su propio arena – un den cual e ta poniendo su placa y su ideanan.
Styles ta un di e inversionistanan den un arena nobo pa concierto di 350 miyon libra ($456.6 miyon) na Manchester, Inglatera, yama Co-op Live.
E proyecto, anuncia dialuna, ta pon’e den team cu Oak View Group den locual nan ta spera lo ta e arena di mas grandi den Reino Uni. “Tanten cu tur cos ta bon pa 2023, cu speransa nan lo laga mi presenta eynan. Si mi no a dañ’e ainda”, Styles a bisa cu un sonrisa.
Despues di 10 aña cu e ta tour rond mundo y tocando den stadionnan kibrando record cu One Direction, Styles, di 26 aña di edad, sa kico e lo gusta den un arena, tanto como artista y como expectador. “Na final, mi ta un fanatico di musica”, el a bisa. “Mi ta stima bay show musical, mi ta stima musica en bibo.”
Pa e musiconan, e tambe kier crea bunita memorianan.
Ya caba rechasando un sugerencia pa jacuzzi backstage (‘mal idea’), e ta concentrando riba hacie un lugar special pa toca. “Kico ta bay hacie diferente cu djis tour? Mi kier pa e ta un espacio unda hende ta recorda cu nan a toca y ta anticipa pa toca.”
E ubicacion tambe tabata un atraccion grandi pa Styles. E ta haya e idea di duna un ‘ciudad musica’ manera Manchester un edificio nobo di gran escala pa concierto algo ‘increiblemente emocionante’.
E prome trabao di Styles tabata partido di corant pa un tienda Co-op na Holmes Chapel, Cheshire – entregando corant pa ‘algun libra’ prome cu bay scol – pues traha cu nan awo ta sinti como un momento di circulo completo. (Mayoria di placa cu e tabata gana como partido e tabata gasta riba mangel, el a bisa.)
“Talbes e prome nan lo pone mi entrega corant na cada asiento”, el a bisa como chansa.
Tata di Styles ta biba na Manchester. E ciudad Ingles recientemente a ser poni bao restriccionnan estricto pa gobierno Britanico pa motibo di e cantidad di caso di coronavirus. “Ta temponan dificil. Manchester lo bin back. E lo djis hacie. Manera tur caminda, ta bay pa hende protegiendo otro.”
E pandemia a stop su plannan pa tour den sosten di su album ‘Fine Line’ te cu december proximo. Styles ta keda filosofico tocante e retraso. A move su fechanan pa 2021 y el a bisa cu e ta mas preocupa pa tene su personal y fanaticonan safe.
Na luga di tour e por a usa e tempo aki pa cuminsa actua di nobo den un ‘tremendo proyecto’, e thriller psicologico ‘Dont Worry, Darling’, dirigi pa Olivia Wilde y cu presentacion di Florence Pugh. Ta un cambio for di e musica cu e semper ta trahando riba dje.
“Bo ta purba di pone tanto di bo mes den musica y despues bo ta purba di activamente saca esey di cualkier actuacion”, el a bisa. “Mi ta sinti increiblemente afortuna pa por haci dos cos cu mi ta stima haci.”
Mientras e ta grabando, Styles ta kedando leu di rednan social cu ta monitor e largura di su cabey, na luga lansando un video nobo pa ‘Golden’ filma na Italia. “Ta un di e prome canticanan na momento cu mi tabata trahando e album y semper tabata un fuente di alegria pa mi. Y mi tabata kier haci un video cu ta captura esey. Mi kier pensa cu lo alegra algun hende, talbes. El a alegra ami”, el a bisa sonriendo.

robotstxt: allowed

filter: keep


text:
Intimacy
Home Intimacy
Mi guy ta asina keto ariba cama cu mi ta preocupa cu mi no...
E ta bisa cu e tawata falta siguridad den su mes den relacionnan anterior y cu varios bes el a wordo rechasa, pero su...
Intimacy: Ami cu mi guy ta haci sex solamente 1 biaha pa luna y...
Nos tawata tin un sex life cu hopi pasion tempo nos a conoce otro, pero desde cu nos a bai biba hunto, cosnan a...
DS Love Coach: Pasion, Intimidad y Compromiso
Den un di mi articulonan anterior pa Arubanative mi a papia tocante e manera con un relacion ta cuminsa den forma di ‘passionate love’...
Fantasia y deseo sexual
E siguiente articulo por provoca humor, asombro of probablemente disgusto entre algun lector, pero den realidad e ta duna un bista humano tocante deseo...
DS Love Coach: Love Bombing
Kiko ta love bombing? Love bombing ta encera e practica di bombardia un hende cu atencion, amor y adoracion, por ehempel: Manda mensahenan sorpresa den...
FOOT FETISH “Mi ta excita sexualmente door di imagina, mira of touch pia...
Kico e preferencia sexual pa pia di hende ta eigenlijk y con preocupante esaki (por) ta? Preferencia sexual pa pia di hende ta conoci...
Passionate Love: Un fase transitorio
Bo ta corda e gevoel di barbulet den bo stoma na inicio di bo relacion? Esaki ta caracteristico pa e fase di ‘passionate love’, cu...
Full protection for both employee as confidential counselor
Violence, aggression, bullying, discrimination and sexual harassment have one thin g in common. Its unwanted behavior, unwanted manners in the workplace that might affect...
E problema ta abo of ami ?
Algun pareha den nan manera di funciona ta dedica na investigacionnan extenso di tur actividad, messagenan, relacionnan y espacionan cu e "otro" tin. Aki bo...


text:
ORANJESTAD - Despues cu un siman a bati alarma pa un situacion cu a surgi cu awa di pos lo tabata bay laman banda di hotelnan, esnan responsabel pa e planta di purificacion di awa, esta DOW a duna un relato amplio riba e situacion. Mester bisa si cu no a haci mencion di e situacion cu a surgi siman pasa, pero a mustra mas global riba e retonan cu DOW tabatin pa cu e situacion cu tin eynan aworaki. Loke si nan a menciona den nan relato ta cu ‘Na ningun momento ta manda awa di riolering sin procesa pa lama via di Bubali plas’.
RETONAN
Entre otro a splica cu parti di e retonan enc Durante di dos mitar di 2021 Aruba a conoce un temporada di awacero mas largo cu normal, y esaki combina cu algun otro factor contribui na hisa e nivel di awa den e plas cu mas frequencia cu normal. Esaki a yena e saliñanan y tambe Avenida Nelson O. Oduber cu a yena cu awa cual a cruza causando molester na barionan di San Miguel y Keito cu mas frecuencia. Pesey a habri e sluis cu mas frecuencia tambe pa alivia e barionan concerni.
Apesar cu RWZI Bubali tin su reto nan tecnico, DOW na sigura cu nan no ta opta pa manda na ningun momento awa di riolering sin procesa pa lama via di Bubali plas, esey simplemente no ta berdad. Ademas Bubali Plas tin un funcion di procesa e awa na un manera natural por medio di e mata nan cu tin den e plas.
Un otro reto cu DOW tin adicional ta cu awor tin un bloei di waterhyacint y esaki ta ocasiona un overlast ora nan tapa e plas y ta muri, cual tambe ta afecta e calidad di awa den e plas. Un danki na FPNA cu nos a yega na un acuerdo pa asina dentro di poco nos por cuminsa remove nan.
Por ultimo nan a menciona cu DVG y DNM ta tuma muestra continuamente den lama na e boca di kanal pa asina por midi e awa riba e calidad di bacteria.
Nos ta spera cu nos por a duna suficiente informacion di status di e situacion actual na e planta di RWZI na bubali, e situacion ta bao di control y pronto lo cuminsa cu inversion nobo den e planta pa mehora su capacidad y stabilidad.
BUBALI PLAS
Bubali Plas ta un saliña (wetland) mescos cu e saliñanan dilanti di hotelnan. Pa añas e saliñanan ta un punto mas abao y cu ta colecta awa di yobida prome cu bay lama.
Den aña nan setenta a construi un planta di purifacion na Bubali. E awa procesa ta bay den e saliña y e saliña den transcurso di aña nan a crece bira Bubali Plas cu nos conoce awe. Bubali Plas a trece hopi vegetacion, pisca y ta atrae hopi especie di parha. Bubali Plas su habitat a cambia di un saliña pa un awa permanente y cu esaki tin un biodiversidad mas diverso y consistente.
Pa mantene Bubali Plas ta rekeri un bon nivel di awa continuo den e plas. E nivel di awa den Bubali Plas mester ta sostenibel den temporada di awacero y secura.
Pa es motibo den e periodo di 2000 pa 2005 DOW a traha un kanal pa saka e awa y tambe a pone un sluis den e kanal pa por garantisa un nivel minimo di awa y un nivel maximo na unda no ta molestia e vecindario. Tambe e sluis mester preveni entrada di awa di lama den e plas ora cu nos conoce lama halto.
Desde cu a instala e sluis e procedura standard pa habri e sluis ta como lo siguiente:
1. Ora nos ta spera hopi awacero pa nos por crea un buffer dependiendo riba e nivel di awa na e momento ey;
2. Ora nos tin un nivel di awa cu ta surpasa e nivel maximo y molestia e bario di San Miguel y Keito;
“Nos kier a sigura comunidad di Aruba, cu ora habri e sluis esaki ta un standard procedura di basta tempo caba y cu nos ta segura comunidad di Aruba cu e no ta dañino pa medio ambiente ni pa nos beachnan” DOW a sigui bisa.
Den temporada di secura pa por sigui mantene e plas su nivel di awa nos tin cu deposita awa procesa di RWZI Bubali den Bubali Plas.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
KRALENDIJK – Resientemente un kònteiner di 40 pia a yega Boneiru ku un kantidat di produkto destiná pa ‘Banko di kuminda Boneiru’. Ta trata di un kònteiner yená ku 6 mil kilo di wòrtel, 6 mil kilo di kolo, 6 mil kilo di batata i 3 mil kilo di siboyo. E kontenido den e kònteiner tabata un donashon di ‘Patani Global Food BV’ i Fatels Food Group ku a hasi esaki pa ‘Banko di Kuminda Boneiru’. Esaki ta loke Eefje van Rassel di Van den Tweel Caribbean Group a informá.
E kompania a keda aserká luna pasá pa medio di Patric Oostveen, di Patani Globel Food B.V., un di e suministradónan di Van den Tweel Supermarket. Huntu ku un otro kompania empresario na Hulanda nan a bin ku e idea pa wak kua posibilidat tin pa manda batata i bèrdura Boneiru, pa esnan ku a keda perhudiká pa motibu di ‘Coronavirus’. Di e forma aki nan tabata ke a yuda den e tempu difísil. “Banko di kuminda Boneiru den koperashon ku ADRA i gobièrnu Boneiru, lo pèrkurá pa tur produkto yega serka esnan konserní.
Tambe no ta lubidá riba e proyekto ku tin pa kushinamentu, ku ya ta hasi esaki pa algun siman sin ningun interes. E kompania di karga Cavalier, Seatrade i Don Andres N.V. ta koperá pa transportá e kònteiner grátis pa Boneiru. Van Rassel ta gradisí tur kompania boluntario ku a yuda yena e sakunan pa por a repartí nan.


text:
Sektor pa Protekshon di hubentut, Ehekushon i Resosialisashon
E Sektor pa Protekshon di Hubentut, Ehekushon i Resosialisashon(HER) ta enkargá ku protekshon di menornan, e prevenshon di kriminalidat, entre otro bou di hóben i detenshon di hóbennan i adulto ku énfasis riba resosialisashon kual ta e grupo di enfoke. E sektor aki ta wòrdu yama sektor mas pisa di Hustisia. HER ta konsistí di kuater organisashon i 3 fundashon.E organisashon nan ta:
- Sentro di Detenshon I Korekshon Kòrsou (SDKK)
- U.O. Reclassering
- U.O. Justitiële Jeugdinrichting Curaçao (JJIC)
- Ofisina pa Bienestar di mucha (OBM)
E fundashon nan ta:
- Stichting Gezinsvoogdijinstelling Curaçao (GVI)
- Stichting Slachtofferhulp Curaçao (SSHC)
- Stichting ambulante Justitiële Jeugdzorg Curaçao (AJJC)
E organisashon i fundashonnan di e sektor di HER ta bai focus riba ehekushon di nan tareanan manera ta preskribí den lei i ehekushon di e plannan di maneho “Bestrijding en preventie jeugdcriminaliteit en jeugdbescherming” en “Resocialisatie”.


text: Diabierna mainta a drenta informe di un accidente cu hende herida dilanti Cayena Mall, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e dama chauffeur di e Suzuki Liana a subi caminda sin a duna preferencia na e auto Kia Cerato cu tabata bini di pariba y nan a dal den otro. E impacto tabata fuerte y ambos chauffeur a resulta herida. Na yegada di e ambulans nan a atende ambos victima. E dama chauffeur a ser transporta cu ambulans pa hospital.


text: Atministrashon di Bonaire bou di maneho di MPB/UPB ta duna hopi tópiko pa diskutí. Mi no ta bai atendé ku: BIA, Akuerdo Atministrativo, Konseho di Entidat Públiko Bonaire, Rapòrt CRM Link, Isla den Saliña Vlijtni Rotònde. Mi ta atendé ku DRO i TCB. DRO a traha un pelíkula di propaganda pa tapa wowo di pueblo.Un tayer di trabou ku ta kuminsá ku alabá Dios. Unda separashon di Estado i Religion a keda. Presentashon mitar mitar, sea ta usa Papiamentu òf Hulandes.A mustra riba proyekto, reorganisashon, burokrasia, mas eksperto ageno i separashon di polítika i trabou. Resultado di e komedia ta:DRO no tin ni punto debil ni menasa. DRO su puntonan fuerte ta: Tene kliente na liña, burokrasia pa stanka e prosedimentu,laga yu di tera warda riba pèrmit, nunka e ámtenarnan ta na nan lugá sintá, no ta komuniká ku kliente, hopi outo pa kore “kontrolá”, funshonamentu deplorabel, mas krítika mas mihó,trahadónan kompinchi di partido i sakamentu di pia pa otro.Puntonan di oportunidatdi DRO ta; mas kliente pa tene na liña, mas dokumento pa pèrdè, “werkverschaffing” pa konsùltent Europeo, amigunan polítiko mas grupo di trabou, mas grupo pa skirbi rapòrt,tene diputado afó, no realisá nada, mas pèrmit pa bai den lachi, uso indebido di outo di servisio, mas investigashon pa mustra kon malu DRO ta funshoná i rapòrt tékniko ku ta saka tur hende liber.Direktor Martina legumai e aserkamentu bieu di Akademia Sosial ku batimentu di boka. Tuma un posishon di direktor i pone e hendenan aki funshoná, laga nan sinta na kantor, stòp kore pariba pabou den outo di servisio,duna nan tarea pa terminá kada siman i evaluá tur djabièrnè ikonsehá algun pa bai ku penshun. Laga nan bai yora serka diputado òf bati AO. Na TCB tin dos kaso inaseptabel. E direktor nobo di TCB a anunsiá ku e ta keda lider di su partido polítiko na Kòrsou. E otro punto ta ku a tuma den servisio un persona ku un pasado, sea bèrdat òf nò, kuestionabel. Konseho di Entidat Públiko i su komishonnan a bira un skol pa siña hasi pregunta tantu verbal komo por eskrito i defendé diputado i konseheronan. Debatí i kontrolá a pasa pa istoria. Loke ami por i ke hasi ta: hiba kombersashon ku AFBW i e grupo di dosente ku a duna e kurso di teoria digobernashon pa duna un kurso di e práktika malu di e maneho atministrativo di MPB/UPB.


text:
‘Haring & More’ di Curaçao Lions Club Tur fondo rekoudá ta bai pa Fundashon Duna Mucha un Man
‘Haring & More’ di Curaçao Lions Club Tur fondo rekoudá ta bai pa Fundashon Duna Mucha un Man
Willemstad – Un di e promé atkisishon di Hollandse Nieuwe, haring, aki na Kòrsou ta den man di Curaçao Lions Club i djaweps dia 22 di yüni di 7 pm pa 9 pm Curaçao Lions Club ta organisá Haring & More na restaurant Ginger (Pietermaai) ku e meta pa rekoudá fondo pa “Fundashon Duna Mucha un Man”. Tur aña “Haring & More” tabata un èksito i tur aña ta agrega algu nobo aparte di haring. Pa solamente NAf. 100,- bo ta kumpra bo karchi i disfruta ilimitá di 7 pm pa 9 pm di bebida, delisioso haring, rookworst, keshi i e aña aki “erwtensoep”.
Tur fondo rekoudá ku “Haring & More” ta bai pa Fundashon Duna Mucha Un Man ta un proyekto di Curaçao Lions Club ku tin komo meta pa duna muchanan un man i evitá mas tantu ku ta posibel ku e mucha ta kai den e sirkuíto robés. E fundashon ta konosi pa suministrá desayuno na skol. E proyekto ta aktivo for di mart 1998 i ya mas ku 35 skol i 1500 alumno ta hañando desayuno grátis na skol.
Karchi pa “Haring & More” ta optenibel serka miembronan di Curaçao Lions Club, Mensing’s Caminada, Destination Curaçao i restaurant Ginger. Amantenan di haring por kom’é ku pan òf a hap’e manda abou ku siboyo. Si haring no ta bo faborito bo por disfrutá ilimitá di 7 pm pa 9 pm di delisioso rookworst, keshi, ‘erwtensoep’ i bitterbal. E ambiente ta bai ta úniko manera semper sa ta e kaso ku aktividatnan organisá pa Curaçao Lions Club.
Curaçao Lions Club ta yama danki na tur e diferente sponsernan ku a hasi e delisioso evento aki posibel. Un i tur ta keda invitá pa buska bo karchi pa djaweps dia 22 di yüni na restaurant Ginger “Haring & More” di Curaçao Lions Club.


text:
Oranjestad: E conocido Eddie Daou a ricibi reconocemento di Baluarte Deportivo. Sr. Hugo Daou, yiu di sr. Eddie Daou tabata presente pa ricibi e reconocemento den nomber di su tata. Sr. Daou a hunga baseball desde chikito y tambe a fungi como manager, locutor y analista deportivo te cu e dia di awe. Baseball ta Eddie su pasion.
Un poco di e trayecto di sr. Daou:
1953 Santa Rosa AA baseball team
Na aña 1953 Eddie a funda Santa Rosa baseball team cu a participa den e campeonato di doble AA na Curaçao pa varios aña caminda a titula campeon tambe na varios ocasion.
Na 1960 baseball Academy Spingfield College
Sr. Daou a sigui curso di baseball na Merca pa lanta e nivel di baseball den Caribe.
Na aña 1970 Baseball Little League Curaçao
Eddie a lanta Little League na Curaçao y dos aña despues a participa na Aruba cu un seleccion di Little League.
1973 Dirigente
Na aña 1973 sr. Daou a stop di hunga bala y a concentra den dirigi ekiponan di baseball y a fungi como manager di Santa Rosa di 1973-1979. Desde 1979 Eddie a fungi como manager pa diferente seleccion cu a representa tanto Curaçao y Antias na Puerto Rico, Bermuda, Mexico, Aruba, Venezuela.
Transmision di Deporte na Radio y Television
Na aña 1981 Eddie a wordo acerca pa sr. Claret Lopez y sr. Juvenal Rojas pa transmiti wega di baseball na radio. Asina Eddie su experiencia deportivo den transmision a cuminsa. Eddie a transmiti na: -Williamsport – Gary Indiana – Honkbal week Haarlem – Rotterdam Toernooi – Toronto Blue Jays MLB. En total sr. Daou a transmiti mas cu 3000 wega di Baseball durante mas cu 40 aña di locucion na radio y television.
Premio Excelencia den Deporte y Minister Endy Croes ta felicita sr. Eddie Daou cu e reconocemento Baluarte Deportivo 2021 danki pe dedicacion, amor y aporte den e deporte baseball.


text:
GGz Curaçao
Ken nos ta?
Komo fundashon mama, ‘Stichting Geestelijke Gezondheidszorg Curaçao’ (GGz Curaçao) ta responsabel pa garantisá e konsistensia di kuido di e institutonan afiliá ku ta ofresé kuido riba tereno di salú mental.
GGz Curaçao ta manehá i ta duna sosten na:
- Stichting Algemeen Psychiatrisch Ziekenhuis Dr. David Ricardo Capriles, Klínika Capriles,
- Fundashon pa Maneho di Adikshon, FMA,
- Stichting Centrum voor Kinder- en Jeugdpsychiatrie, Yudaboyu,
- Fundashon Sonrisa, pa bibienda ku guía
E fundashonnan akí ta ofresé nan servisio na komunidat di Kòrsou i huntu nan ta konta alrededor di 300 trahadó.
Nos mishon
Nos ta konsiderá tur hende komo igual, apesar ku tin biaha e diferensianan por ta grandi. Tur hende ta buska felisidat, amor, rekonosementu i satisfakshon i tur hende tin mesun derecho riba esei. Tambe hendenan ku pa motibu di problemanan mental, riba nan mes forsa no por logra duna kontenido na un bida felis i ku sentido.
GGz Curaçao ta dirigí su mes riba mantenshon, rekuperashon i promoshon di e salú mental di hende ku problemátika sikososial i/o sikiátriko i di esnan ku ta kore e riesgo pa desaroyá e problemátika aki, i ta sali na defensa di tur prekondishon nesesario pa logra esaki.
Den nos trabou nos ta laga e siguiente ponensia guia nos:
Huntu traha na kresementu i rekuperashon
Nos vishon
Nos vishon ta duna e bista ku nos tin di futuro i kiko ta nos ambishonnan na plaso largu. Pero tambe: “kiko nos ta para p’é, kiko ta konektá nos, ken nos ke ta?”
Nos vishon ta konsistí di dies parti, kompletá ku tres balor núkleo:
- Ta ofresé kuido di salú mental na Kòrsou for di un totalidat koherente di fasilidat. E fasilidatnan akí ta organisá den vários fundashon. GGz Curaçao ta proveé e maneho di e fundashonnan akí i di e manera akí ta garantisá e relashon i kordinashon mutuo. Den esaki ta rekonosé ku e diferente fundashonnan ta sirbi nan propio gruponan di kliente i mester di un sierto libertat pa por reakshoná di nan mes manera riba e petishon di nan gruponan di kliente
- GGz Curaçao ta brinda su fundashonnan un skala kompleto di servisionan di sosten i di tal manera ku e ta kontestá e espektativa di e fundashonnan pa loke ta trata e nivel di e servisio akí. Pues ta trata di un relashon kliente-suministradó.
- Den e límitenan di loke ta alkansabel, e fundashonnan di GGz Curaçao ta traha bon huntu ku tur stakeholder relevante pa e grupo di enfoke. Bou di stakeholder nos ta enserá en todo kaso e ret sosial di e kliente, dunadónan di trabou, kompania i skol, dunadónan di kuido i organisashonnan sosial.
- E guía na personanan ku problema síkiko ta dirigí riba kresementu i rekuperashon i di tal forma ku e personanan akí ta ekperensiá nan eksistensia komo felis i ku sentido (atrobe). Karakterístika den esaki ta ponementu di e kliente sentral ku rekuperashon komo meta i rehabilitashon komo método. Ta bai pa (re)integrashon di e kliente den komunidat.
- Tur fundashon di GGz Curaçao ta duna kontenido na e konsepto ‘ambiente kurativo’. Un ambiente kurativo ta keda kreá dor di edifisionan trankilisante ku un interior agradabel. Enbolbimientu aktivo di famia i komunidat tambe ta forma parti di un ambiente kurativo. E papel ku trahadónan por hunga den stimulá e ambiente akí ta haña hopi atenshon.
- GGz Curaçao i su fundashonnan ta brinda produkto i servisionan na nivel haltu i ku esei ta kumpli ku espektativa di klientenan, gobièrnu i finansiadónan tin di nan. Aparte di e kuido na klientenan ta pensa tambe den esaki na servisionan na otro partido den kual kolega-institutonan di kuido.
- Kaminda ta relevante i ku sentido, e fundashonnan di GGz Curaçao ta dirigí nan mes riba prevenshon di problema síkiko bou di gruponan vulnerabel. Esaki saliendo for di e pensamentu ku señalamentu i intervenshon trempan ta sirbi e kliente i su ambiente e mihó.
- Innovashonnan riba tereno di kuido pa salú mental ta sali parsialmente for monitoreo di desaroyonan internashonal i determinashon di e posibel nifikashon pa GGz Curaçao, su fundashonnan i nan gruponan di enfoke.
- Den su maneho GGz Curaçao tin atenshon pa anda responsabel i inovativo ku e rekursonan na su disposishon. E ta rekonosé e importansia di un uso kuidadoso di e medionan finansiero i prinsipionan di bon dunadó di trabou ta guia su maneho di personal. Banda di esaki, GGz Curaçao ta deseá di karga un responsabilidat sosial dor di apliká ideanan den kuadro di un ekonomia bèrdè, es desir anda di forma duradero ku e rekursonan disponibel.
- Kolaboradónan ta traha huntu den un kultura ku ta sigur. Un kultura asina ta karakterisá su mes dor ku kolaboradónan ta sinti nan mes liber pa krítikamente wak nan mes aktuashon i esun di un otro i tambe hasi ku por papia di esaki pa huntu for siña for di dje. Kolaboradónan ke tambe ku klientenan ta den bon man. Ofresé kuido sigur na klientenan ta forma un meta komun di tur kolaboradó.
Nos balornan núkleo
GGz Curaçao ta manehá un kompas étiko ku ta duna rumbo na e manera ku nos ta traha den nos fundashonnan. E kompas akí ta enserá tres balor núkleo ku ta den liña ku nos vishon i ta yuda realisá nos metanan.
Kompromiso
Nos ta komprometé na klientenan, koleganan i komunidat. Saliendo for di un sintimentu di union i igualdat, nos ta kontribuí na e mishon di GGz Curaçao.
Kapasidat
Nos ta kapasitá den nos profeshon. Kliente i koleganan sa kiko nan mag di spera di nos. I nos ta siña kontinuamente pa tene nos konosementu na nivel.
Konfiabilidat
Nos ta konfiabel. Palabra ta palabra. Nos ta hasi loke kliente i koleganan mag di spera di nos.
Organisashon den un bista
Maneho diario ta den man di Konseho di Direkshon, señor Henk Kamsteeg.
GGz Curaçao konosé e modelo di Konseho di Supervishon. E tarea i kompetensianan di e Konseho di Supervishon ta ankrá den statutonan di fundashon, den e propio reglamentu i esun di Konseho di Direkshon. E Konseho di Supervishon ta supervisá funshonamentu di e maneho i ta evaluá (e miembronan) di e Konseho di Direkshon.
E Konseho di Supervishon ta konstistí di:
Señora. Gisène Schorea (presidente)
Señora. Dinaida Sluis-Bazoer (miembro)
Señora. Jenniver Haimé (miembro)
Señor. Benedict Bito (miembro)
Señor. Elger Jacobus (miembro)


text:
Un persona ta Hulandes si e tin nacionalidad Hulandes. Tin tres manera con un personan por haya nacionalidad Hulandes: di forma automatico pa nacemento of reconocimento (pa ley, ‘van rechtswege’), via opcion of via naturalisacion.
Personanan cu no ta dispone di nacionalidad Hulandes pa ley, mester aplica pa e nacionalidad Hulandes. Esaki por cu un peticion pa naturalisacion. Tin biaha bo por bira Hulandes di un manera mas rapido tambe. E persona e ora ey ta haci un peticion pa opcion.
Diferencia opcion y naturalisacion
Tin cuatro diferencia importante entre e procedimento di opcion y naturalisacion. Primeramente e condicionnan cu mester cumpli cu ne. Tambe e autoridad cu ta tuma e decision, e duracion di e proceso y e costonan ta diferencia.
E manera mas simpel y rapido pa haya nacionalidad Hulandes ta via e procedimento di opcion. Esaki ta dura como averahe seis pa nuebe luna despues di entrega di e peticion. Pa esey mester cumpli si cu diferente condicion.
Riba e pagina aki por lesa mas informacion tocante ken por bira Hulandes a traves di opcion. Ta menciona tambe cua condicion mester cumpli cu ne y kico ta e procedimento pa esaki. E informacion ta di Servicio di Inmigracion y Naturalisacion (IND) di e ministerio Hulandes di Husticia y Seguridad.
Un otro ruta pa bira Hulandes ta via e procedimento di naturalisacion. Esaki ta dura como averahe un aña despues di entrega di e peticion.
Riba e pagina aki por lesa mas informacion tocante ken por bira Hulandes a traves di naturalisacion. Ta menciona tambe cua condicion mester cumpli cu ne y kico ta e procedimento pa esaki. E informacion ta di Servicio di Inmigracion y Naturalisacion (IND) di e ministerio Hulandes di Husticia y Seguridad.
Finalisacion procedimento di nacionalidad Hulandes
Bira Hulandes ta un acontecimento special. P’esey Gabinete di Gobernador ta organisa ceremonia di naturalisacion. Durante e ceremonia Gobernador ta dedica atencion na significado di nacionalidad Hulandes. Tambe e ta papia tocante di e balornan clave di Reino Hulandes. Y tocante e sentimento di conexion cu e persona cu haya nacionalidad Hulandes ta haya cu e comunidad di Aruba.
Tur hende cu bira Hulandes a traves di opcion of naturalisacion ta obliga di asisti na e ceremonia di naturalisacion dentro di 1 aña despues di e decision. Eynan mester haci e declaracion di solidaridad. Esaki ta e ultimo paso di e procedimento y pa oficialmente haya nacionalidad Hulandes.
Renuncia di e otro nacionalidad
Despues di haya nacionalidad Hulandes, por ta necesario pa un persona haci renuncia di su propio nacionalidad. Riba pagina tres di e foyeto aki di IND ta describi (na Hulandes) ki ora si of no esaki ta obligatorio.
Contacto
No tur situacion ta mescos. P’esey Gabinete di Gobernador ta conseha pa tuma contacto via telefon of e-mail cu e departamento di asuntonan consular. Un di e colaboradornan consular por splica cua situacion ta aplicabel pa e persona en cuestion. Tambe nan ta indica cua documento mester entrega.
Mas informacion
Por lesa mas informacion tocante ambos procedimento pa bira Hulandes na Aruba den e foyeto aki di IND.


text:
Ta un burla ora tende cu e guera di Ukraina ta e problema di Aruba. E problema financiero di Aruba ta e gobierno cu no a baha su gasto. Segun promer ministro sector comercial ta para pa algun grupo, pero partido politico tambe ta para pa algun grupo di nan promer y despues pa pueblo. Pero ora cu bo ta bisa baha gasto, dicon ta lanta un stichting Hunto y emplea 5 hende y pone un promer piedra pa e edificio pa stichting hunto. Dicon? Pa un grupo di diferente stichting mester topa otro of traha cu otro mester edificio nobo? Si hoy dia nos ta broma cu digitalisacion ta e rumbo nobo y tog ta keda hasi politikeria pa construi mas edificio? Dicon no ta usa e MFA edificionan mas eficiente?
Adicto ambulante ta responsabilidad di tur organisacion social of religioso cu tin e deber pa lora manga y traha pa e ser humano. Pero nan ta hasie? No, esey nan no ta hasi, mas bien con nan por recauda fondo pa nan por keda cobra salario y hasi minimal pa e comunidad chikito cu nan ta biba riba dje.
Mientrastanto e clase trahador Arubiano, no tin representacion aki na Aruba, pero mester esaki riba bo mesun isla? Kico ta e problema cu diferente gruponan di stranhero ta grupa y ta mustra cu nan ta forma y cu nan ta glorifica nan cultura y nan bandera. Pero na kico nan ta contribui positivamente na Aruba. Unda boso ta keda pa duna un man cu e adictonan ambulante y unda boso ta pa duna trabao na hendenan lokal? Dicon boso ta hasi trabao y no ta contribui cu belasting ?
NO MAS IMPUESTO pa paga debe, tur hende mester paga belasting. TIPS tambe ta un fuente di entrada y riba esaki tur hende tambe mester paga belasting. LOTERIA tambe si bo gana bo tambe mester paga belasting. NO MAS BELASTING , NO MAS IMPUESTO, NO MAS TAX. No ta keda na comerciante pa cobra e plaka di belasting pa gobierno. Mihor kita tur hende cu ta traha na belasting kantoor y laga docentenan educa e pueblo con pa maneha nan cartera y por disfruta mas. Pa loke ta bar y restaurant, pone un fee pa entrada cu ta bira e tax pa e personanan cu tin dimas y cu por yuda caha di gobierno. Stop supermercadonan y introduci tienda nan bek. Unda tin control.
Gobierno bin cu incentivo pa esnan cu ta paga belasting. No ranca mas for di nan. Na otro paisnan bo ta pone bo recibonan hunto y ora di declara belasting, e belasting kantoor ta haya sa for di tur unda tin comercio.
Gobierno bay na e trucknan, barbershop, watersport y controla si nan ta duna recibo. Bay na e hotelnan y check si nan ta duna recibo y mira cuanto illegal ta traha via companianan. Werksternan y handyman di gobierno cu no ta traha of ta bay cas mas tempran, hefenan cu no ta controla, ey caba bo por baha gasto, no work no pay y hefenan ta perde nan trabao ya cu nan no ta controla.


text:
Meal plan pa hende ku ta druk
i no ke gasta tempu den kushina
Benefisio di Grab & Go
- Kumindanan ta hopi mas simpel.
- Menos kuminda ku tin ku pisa.
- Menunan ku menos ingrediente.
- E ta tuma menos tempu di bo.
- Menunan ta hopi mas dushi.
Kuantu kilo bo ta baha?
- -1kg pa 2kg tur siman
- -1cm pa 2cm for di barika tur siman
Kiko bo ta haña?
1 BMS meal plan (Grab & Go) ku ta kuadra pa bo.
Tur meal plan tin menunan fasil pa prepará.
Tur dia tin breakfast, Lunch, Dinner, 2 snack.
Bo ta risibi 7 dia diferente pa huza 4 siman.
1 BMS drink plan nobo
Tur BMS drink plan ta kontene
menu di 1 koi bebe tur dia pa bo prepará.
1 luna BMS Support.
Pa por komuniká ku nos team di profeshonal
pa nos yuda garantisá bo eksito.
Bo por pidi remplaso di kuminda, tips i sugerensa,
laga nos sa si algu no ta bai bon, etc
⚠ Importante. Reglanan!
- Bo programa no por bira Vegetariano
- Por pidi remplaso di kuminda, despues di risibi bo plan
- Nos ta kambia fruta/berdura pa otro fruta/berdura.
- Pan, aros i batata ta obligatorio. Sin nan, e no ta bai bon.
- Nos ta komunika via e-mail so.
- Nos ta responde tur e-mail den 1 pa 48 ora.
- Bo tempu di support ta start dia ku bo risibi bo plannan.
- Despues di registrá, bo ta risibi e-mail ku info pa hasi pago.
- Bo tin ku mail nos bèk ora bo hasi bo pago.
- Bo ta risibi bo plannan denter di 48 ora, despues di bo mail.
- Nos e-mail ta info@bibamassalu.com
Preis i pago.
Despues ku bo registrá,
e pagina ta bira e info pa hasi pago.
Bo ta risibi un e-mail tambe.
Por paga solamente via
–>Banko (paden òf internet)
–>Credit card.
Preis:
🇨🇼 fl.75,- / 🇳🇱 €35
🇧🇶 $40 / 🇦🇼awg.75,-


text:
The content originally appeared on: Diario
Ni pandemia a interumpi e ganashi creciente di e negoshi di morto
Guera ta destrui economia pero arma pa guera ta sostene economia
Defensa di un pais por produci arma pa mata hende rond mundo
ORANJESTAD (AAN) – Kico ta origen di tanto arma cu tin rond mundo y ta wordo uza pa comete actonan di violencia?
Pa por midi e forma cu ciencia a avanza, no mester bay solamente hospital caminda dokternan ta lucha pa salba bida.
Adelanto cientifico ta bisto tur dia den noticia den cual “arma” ta topico den mayoria di suceso cu ta wordo presenta.
Violencia ta keda uno di e problemanan grandi na mundo. Violencia cu ta bisto den guera rond mundo, den criminalidad, den poder mundial. Violencia cu como base di e Guera di Ukraine a paralisa bienestar di mundo, a crea hamber y problema serio, pero ta alimenta e industria importante di arma.
Diariamente por tuma nota di mas y mas arma poderoso cu ta subi mercado mundial.
Cifranan internacional ta indica cu un suma total cu ta alcansa 500 Dollar ta e resultado di guera produci pa armanan cu ta negoshi den tur moneda na mundo.
Den presupuestonan di paisnan ta topa cu sumanan cu ta wordo inverti den arma pa defende comunidad na diferente forma.
E produccion di arma mundialmente ta uno di e sectornan economico mas grandi di mundo, cubri cu misterionan cu no ta alcansa hende, cu no ta haya contesta riba nan pregunta.
Uno di e preguntanan ta, con ta posibel cu continuamente tin rebeldenan cu ta tumba gobierno, di pandiya den caya, cu ta haci uzo di armanan costoso?
Na 2022 mundo a mira e cara di guera. Diariamente por mira con arma nobo ta presenta den un confrontacion cu a destrui economia mundial y ta causa hamber rond mundo.
Aparentemente tur hende na mundo, ta acepta sin mas cu tin ehercitonan ta confronta otro cu armanan cu ciudadanonan di paisnan mester paga.
Kico ta pasa cu armanan ora un guera termina of ora nan tempo a pasa pasobra arma mas moderno ta wordo uza?
Tin dos parti den e produccion di arma na mundo. E parti di produccion di arma pa defende pais y hende y e parti di produccion di arma pa destrui hende.
Con tanto arma tin origen desconoci?
Mas y mas na mundo investigacionnan ta wordo haci di e cantidad di arma cu paisnan ta laga atras ora un guera termina.
Kico ta pasa cu e armanan aki? Ta logra deshaci di tur arma cu a drenta?
Segun informacion di tanto investigacion cu ta tuma lugar mundialmente, den guera cantidad di arma cumpra na forma legal na paisnan productor di arma, ta cay den man robes y ta bira parti di un economia scondi. Arma ta wordo uza pa guera cu ta wordo considera destructor di mundo na mes nivel di malesanan serio, horcan y tur fenomeno natural.
Economia mundial ta bay atras enormemente di un banda. Di otro banda e industria di armanan ta sigui crece.
Restante di gueranan “oficial” ta wordo uza pa negoshi scondi di arma cu ta mata hende den conflictonan di rebeldenan pero tambe den asalto riba caya.
Covid-19 a basha economia mundial abou pa un gran parti. Pero cifranan nobo cu ta bira conoci ta indica cu e industria di arma a aumenta.
Gobiernonan ta inclui accion contra violencia na paisnan democratico. Mas y mas por tuma nota di incidentenan horibel cu uzo di arma den man di hende comun y coriente.
Mas y mas voznan ta lanta rond mundo pa atende e problema di arma, cu cual hende ta destrui su mes pa medio di guera y violencia.
Con ta bay controla arma na lugarnan caminda tin confrontacion manera na Ukraine y tanto otro pais rond mundo? Cuanto sitio di guera a bira tereno cu a produci arma?
Un temporada nobo ta spera mundo. Un temporada den cual informacionnan concreto ta wordo duna di e peligernan cu hende ta crea pa su mes den buskeda di su defensa y cu ta sostene hasta economia mundial.
“No mira solamente e bom atomico. Mira e armanan, cu den campo di bataya y pafor di camponan di bataya diariamente ta mata hende,” ta e acercamento nobo di e realidad di violencia cu ta parti real di bida na mundo.


text:
Den e último siman di òktober, a hasi un estudio preliminar di e posibilidatnan pa promové mas korementu di baiskel i kanamentu na Boneiru. Esaki ta un inisiativa di Marga Drewes, kwartiermaker pa e ministerionan di Salubridat, Bienestar i Deporte i di Hubentut i Famia, i di Celia Fernandes Pedra i Hans Evers di Stichting BanBoneiruBek. Via Stichting ABC Advies, Dr. Ir. Mark Zuidgeest di Universidat di Twente, kende tin eksperensia internashonal komo konsehero riba tereno di traha plan di tráfiko i korementu di baiskel, i Prof. Dr. Martin Maarseveen, presidente i koordinadó di e organisashon internashonal Cycling Academic Network, a pone man na obra.
Nan a kombersá entre otro ku gobièrnu, e organisashonnan di turismo i e habitantenan, i a eksplorá e isla a fondo pa identifiká ta kiko tin mester pa promové korementu di baiskel i kanamentu na Boneiru. A studia, entre otro, kon korementu di baiskel ta yuda stimulá turismo ‘bèrdè’ na Boneiru, promové salú di habitantenan debí ku nan ta move mas, i yuda pa por tin ménos pegamentu den tráfiko i mas siguridat riba kaminda. Aunke tur partido ta positivo tokante e idea di mas korementu di baiskel i kanamentu na Boneiru, nan ta mira siguridat riba kaminda i e kayanan drùk di Boneiru komo opstákulo. P’esei mes, e solushon ta di definí un struktura di kayanan prinsipal, ku algun kaya diseñá primeramente pa outo i otronan primeramente pa baiskel. Asina bo ta haña un ret di ruta sigur pa kore baiskel, tantu pa mucha di skol, pa tráfiko di kas pa trabou i pa turista. Relashoná ku e último grupo akí ta importante tambe pa desaroyá ruta di baiskel bon i sigur, konektá ku e área residensial i di siudat, pa yega na atrakshonnan turístiko.
Durante e bishita, diferente otro asuntu a bin dilanti ku mester tene kuenta kuné ora traha e plan di kore baiskel i kana. Asuntunan ku tin mester di atenshon ta, por ehèmpel, lès di kore baiskel i di tráfiko, kooperashon ku empresanan, kompra di baiskel, i kon ta bai parker baiskel na un manera sigur. Den e lunanan ku ta bin, lo kaba di elaborá detayenan di e plan via algun proyekto di studiante riba e isla. Tin ku bisa tambe ku e plan di kore baiskel i kana ta pas masha bon den e plan di tráfiko total pa Boneiru, loke tambe ta trahando ariba aktualmente.
In de laatste week van oktober werd er op initiatief van de kwartiermaker voor VWS en Jeugd en Gezin, Marga Drewes, en Celia Fernandes Pedra en Hans Evers van de Stichting BanBoneiruBek een vooronderzoek op Bonaire uitgevoerd naar de mogelijkheden om het fietsen en wandelen op Bonaire uit te breiden. Via de stichting ABC advies zijn van de Universiteit van Twente Dr. Ir. Mark Zuidgeest, met internationale advieservaring op het gebied van het opstellen van verkeers- en fietsplannen, en Prof. Dr. Martin Maarseveen, voorzitter en coördinator van het wereldwijde Cycling Academic Network, met deze opdracht aan de slag gegaan.
Door middel van gesprekken met onder ander de overheid, de toeristische organisaties en de bevolking en een grondige verkenning van het eiland is er in kaart gebracht wat er nodig is om fietsen en wandelen op Bonaire te bevorderen. Hierbij werd gekeken naar de rol van fietsen in het stimuleren van groen toerisme op Bonaire, het bevorderen van de gezondheid van de bevolking door meer te bewegen en naar de bijdrage van fietsen aan de verkeersdoorstroming en veiligheid op de wegen. Hoewel alle partijen positief zijn over meer fietsen en wandelen op Bonaire, worden de veiligheid en drukte op de wegen als een obstakel gezien. De oplossing zou dan ook moeten liggen in het bepalen van een hoofdwegenstructuur, waarbij sommige wegen primair voor auto’s worden ingericht en andere wegen primair voor fietsen. Op deze manier ontstaat er een netwerk van veilige fietsroutes voor schoolkinderen, voor het woon-werk verkeer van de Bonairianen en voor toeristen. Voor de laatste groep is het ook van belang om om goede en veilige fietsroutes buiten de bebouwde kom te ontwikkelen naar de toeristische attracties, die ook weer aansluiten op het fietsnetwerk binnen de bebouwde kom.
Tijdens het bezoek zijn ook allerlei andere aspecten naar voren gekomen waarmee rekening moet worden gehouden bij het opstellen van dit fiets- en wandelplan. Een aantal aandachtspunten zijn bijvoorbeeld het veilig stallen van fietsen, fiets – en verkeerslessen, de samenwerking met bedrijven en de aanschaf van fietsen. De komende maanden zal het plan tot in detail worden uitgewerkt met behulp van een aantal studentenprojecten op het eiland. Tevens past dit fiets- en wandelplan erg goed als een onderdeel van het totale verkeersplan voor Bonaire dat ook in voorbereiding is.


text:
Tin ora mi ta puntra mi mes, di con parse cu nos a aleha asina tanto di e cosnan aki…e cosnan chiquito cu tin un significacion asina grandi den nos bida. E tempo cu nos hopi bes no ta tuma mas pa disfruta un rato di e cosnan simpel di bida. Cosnan manera sinta un rato den silencio pafo di bo cas y disfruta di e naturalesa cu ta rondona bo. Cosnan manera tuma tempo un rato pa un dushi combersacion… E tempo cu nos no tin mas pa pensa riba e cosnan cu ta kita nos alegria di bida. E cosnan cu ta hasi nos malo. Ultimo dianan mi tabatin basta contacto cu hendenan cu ta papia riba salud y malesa y hopi di nan ta busca un otro forma pa anda cu e cosnan cu ta hasi nan malo. Of miho bisa, nan no kier ta malo mas. Of…nan no kier pa kita nan malesa na un forma forsa cu anti-biotica. Hendenan a bira hopi mas conciente y nan kier sa y compronde pakico nan ta bira malo. Nan kier sa si den nan cura tin un yerba medicinal cu por cura nan. Nan kier compronde, pakico nan ta bira malo y con pa evita cu nan ta bira malo.
Talves si nos tuma un tiki mas tempo pa nos ‘biba’ y disfruta e cosnan simpel di bida…nos lo bira menos malo? Esaki ta un pregunta hopi interesante y den hopi estudio ya a conclui cu hendenan cu ta biba un bida balansa, unda ta traha tempo pa mas cos cu solamente trabao y diberticion tin un miho calidad di bida. Hendenan a bira manera adicto na trabao y a perde e contacto cu e mundo di naturalesa, e mundo di comunicacion humano, e mundo pa sirbi otro, e mundo pa tuma tempo y scucha e hendenan cu nan ta stima, no solamente cu nan orea, pero cu nan curason… Nos a perde contacto cu e mundo di silencio y ta yena nos mundo cu tur sorto di desorden cu ta stroba nos di scucha…di tuma tempo pa bida mes…
E cosnan cu tin balor real den bida… tin ora nos ta siña aprecia nan ora cu ta mucho laat…Nos yiunan cu ta nos tesoro y regalo di bida di mas grandi…nos ta trese nan na mundo yen di alegria… Despues di algun siman…hopi bes nos bida ta sigi…nos ta sigi cu nos trabao y nos ta laga e guia y educacion di nos yiunan den man di otro hende. Hendenan cu tur bon intencion, cu ta duna nan cariño y guia, pero nunca mescos cu nos como mayor lo por duna nan. Paso, pensa bon, ken lo por stima un yiu, mes hopi cu su mayor??? Nos ta parse di ta biba den un mundo unda e norma y balornan di henter mundo ta bahando dia pa dia na un velocidad cu ta mata nos. Nos ta biba den un Aruba, unda tin hobennan di menos cu 20 aña ya a hasi mas cu un aborto, pa evita cu nan ta haya yiu. Esaki ta e secretonan di hobennan, cu nan ta conta solamente ora nan tin confiansa real, cu nan sa cu e mundo adulto lo no traiciona nan of husga nan. Paso hopi biaha nan no sa miho, kico pa hasi. Ni unda pa bay cu nan deseperacion… Nos ta biba den un mundo unda nos ta papia habri cu nos hobennan riba temanan manera sex, droga, criminalidad, violencia, paso nan ta temanan interesante. Talves ta mesun importante y necesario pa nos papia na un forma habri riba temanan manera confiansa, respet, amor, humildad, asertividad, amor pa bo mes. Temanan cu no ta asina espectacular y popular, pero si hopi fundamental den formacion di e caracter y personalidad di nos muchanan y hobennan. Tin biaha no ta e cosnan grandi ta hasi e diferencia necesario den un comunidad of den bida di un hende. Tin ora ta juist e palabra di apoyo cu a habri un caminda of un porta. E simia cu nos ta planta den e mente y curason di e otro cu talves ta duna su fruta despues di hopi tempo, pero cu a duna un alivio y motivacion pa sigi padilanti. Ta e cosnan aki ta e cosnan di balor real den bida…cosnan cu nos no mester laga bay perdi…cosnan cu ta pone nos compronde miho…e esencia di bida…e balor di bida cu ta duna felicidad berdadero…Abo ta cla pa cuminsa…awe???


text:
Drs. W.R. Piternella…E influencia di ‘taboe’ riba nos bida.
Den bida diario masha poco nos ta para keto riba ‘taboenan’ cu ta rondona nos biba y cu tin su influencia riba esaki. Si bo paga tino bo ta ripara cu tin ‘taboenan’ cu ta hunga un papel den henter e comunidad, pero tambe y tambe tin ‘taboenan’ cu gruponan, manera un famia of personal di un empresa, y individuonan ta crea pa nan mes.
Ki ora nos ta papia di ‘taboe’?
‘Algo’ ta wordo considera como taboe ora ta prohibi pa papia di dje, uz’e of haci algo cun’e. Bo por puntra bo mes si tin motibo pa esaki. E prohibicion aki no necesariamente ta nota un of otro caminda. Hopi biaha e ta mara na custumbernan cu ta pasa di generacion pa generacion. Tin motibonan pa esaki. E motibonan aki ta relaciona na miedo pa wordo confundi, of miedo cu esaki ta lanta sentimientonan of anhelo cu no por wordo controla y cu por causa danjo na e orden cu ta existi den comunidad.
Kico ta e funccion di e taboe?
Pues, e taboe tin un funccion importante: e ta regula nos comportacion ora ta trata di ‘algo’ cu ta prohibi pa wordo desmantela den e comunidad o den e mundo di un grupo of un individuo.
Bo ta ripara esaki den bida diario?
For di chikito muchanan ta haya tende, of ta ripara na comportacion di e adulto(nan) riba kico si of riba kico no ta permiti pa papia of pa uza of pa hasi. Alolargo e taboenan aki ta bai forma parti di e bida diario di e persona. Tuma, por ehempel, e topico di “sexualidad”. No ta custumber cu ta papia libremente riba e topico aki. Loke mayoria biaha – door di mayoria persona – ta wordo bisa di e topico mester cubri e preguntanan cu ta pidi e informacion concerni. Pero, ta resulta cu loke a wordo bisa no ta duna e informacion necesario na un manera comprendibel. E custumber ta duna cu papia riba e topico por lanta curiosidad cu na su turno por lanta un anhelo, y…….. asina por sigui. E miedo ta existi e ora ey cu esaki por causa danjo na e persona, su famia y alolargo e comunidad. Asina tin mas temanan di bida cu ta taboe. Pensa riba, entre otro, euthanasia, abortus, malesanan mortal, handicap fysico of mental.
E mesun miedo aki pa expone locual pa x-motibo bo kier tene pa bo mes, un of mas persona, of den caso di un famia expone esaki na otronan den comunidad ta forma un taboe cu ta keda dirigi e comportacion di esun of esnan concerni nan bida largo.
Por kibra e silencio?
E momento cu nos trata pa comprende pakico algo ta un taboe y trata na cambia esaki, nos ta kibrando e ideanan falso cu ta rondona e taboe aki. Pero, loke ta pasa di generacion pa generacion pa medio di custumber no ta facil pa cambia. Esaki lo tin di bai paso pa paso. Den caso individual hopi biaha e taboe ta cai back riba ideanan erroneo cu e persona mes por a crea y e taboe ta wordo uza pa defende e balor propio di e persona (pa cual tin e miedo cu elo perd’e si eno mantene e taboe).
Aruba, 13 november 2010


text:
WILLEMSTAD – Na Kòrsou djaluna a keda ketu despues ku meinta a sali un rapòrt deshonrá di violashon di derecho humano di venesolano ku a hui bini e isla. Media djaluna a duna atenshon amplio na e rapòrt di Amnesty International, pero polítika a keda ketu.
No a bini un reakshon ofishal i ora sigui puntra – off the record – ta mustra riba e responsabilidat di Hulanda. Na 2018 Amnesty a publiká un rapòrt kaba di violashon di derecho humano di venesolano ku a hui bai Kòrsou. E partidonan ku e tempu ei tabata forma gobièrnu – PAR i MAN – aktualmente ta den oposishon.
Krítika
Na 2018 ainda gobièrnu a bisa ku ‘e no ta rekonosé su mes den e krítika di Amnesty’. I tambe ku e pais ta tene su mes ‘na regla internashonal i palabrashon manera a stipulá den e tratadonan ku e pais ta afiliá n’e.’
Den tres aña di tempu ta manera kasi nada no a drecha. Amnesty na 2018 a bisa den krítika riba e rapòrt: ‘Enkarselá i deportá. Venesolano no ta haña protekshon na Kòrsou.’ Despues di tres aña e título ta bisa kasi meskos: ‘Ainda no tin protekshon: Venesolano no ta haña protekshon na Kòrsou’.
Den e rapòrt tin diferente deklarashon di venesolano di violensia di polis i guardia. Organisashon i abogado ku ta okupá nan mes ku e protekshon di derecho humano na e isla a konfirmá e relatonan aki djaluna.
Fòrsá
E rapòrt di amnesty ta basá riba relato di 22 venesolano ku a hui, bou di nan menor di edat tambe. Ta sera venesolano ora nan yega Kòrsou pa un tempu indefiní den e baraknan di strañero riba e tereno di e prizòn di SDKK.
DE e baraknan kaminda e venesolanonan ta keda e sirkunstanshanan ta inhumano, segun e rapòrt.
Apénas nan tin akseso na yudansa hurídiko i ta fòrsa nan di bai di akuerdo ku ekspulshon pa Venezuela. Tambe Kòrsou segun Amnesty ta violá e derechonan di mucha venesolano pasobra ta sera nan separá di nan mayornan.
Inhumano
Den e baraknan kaminda venesolano ta keda ademas e sirkunstanshanan ta inhumano, segun e rapòrt. Asina ta trata di sèl mas ku yen, falta di privasidat i mal higiena.
Amnesty International ta apelá na gobièrnu di Kòrsou pa pèrkurá ‘pa tur strañero ku mester di protekshon haña akseso na e prosedura di protekshon’. E organisashon ta apelá na gobièrnu hulandes pa ‘garantisá pa derecho humano, durante e sosten di òf koperashon ku Kòrsou ta respetá i protehá’.


text:
– Polis na Den Haag a tuma medida disciplinario contra cuater di e cinco polis envolvi den e morto di Mitch Henriquez juni aña pasa. Niun di nan ta perde trabou y asina e famia ta haya e castigo ta mucho abou.
Esaki ta un castigo cu polis mes a imponi despues di un investigacion interno. Dos polis ainda mester sali dilanti corte penal como cu ta sospecha di uza mucho violencia, cual a conduci na e morto di Mitch Henriquez.
E medidanan disciplinario ta encera cu dos polis ta haya un retiro condicional. Esaki ta nifica cu nan mag di keda cu nan trabou bou condicion cu den un periodo di prueba di 1 aña lo no comete eror. Tampoco nan mag di subi caya cu arma of otro instrumentonan di violacion. E dos otro polis ta haya un warning por escrito. E di cinco polis ta bay liber pasobra e si a cumpli cu e reglanan, segun e declaracion di e cuerpo di polis Hulandes ayera mainta.
Influencia caso
Famia a reacciona riba e declaracion aki di biaha den prensa Hulandes. Nan ta haya cu e declaracion a bin mucho trempan y ta acusa polis di asina purba di influencia e caso penal contra e dos polis. E caso aki lo tuma luga na april otro aña. Banda di esaki nan ta haya e castigo disciplinario mucho abou.
Polis ta keda para tras di e detencion di Mitch Henriquez. Sinembargo ta bisa cu e ehecucion tabata ‘sin coordinacion’. Y tres di e cinco polis a uza mucho violencia contra e reglanan. Pero finalmente niun di nan tabatin e intencion di causa e morto di Sr. Henrique sea maltrat’e den e forma ey, asina e polis ta declara.
Na october di e aña aki e fuente Hulandes NRC a divulga cu e hefe mas halto den polis Hulandes, esta Gerard Bouman, ya a garantisa e cinco polis cu niun lo perde nan trabou. Esaki ta algo remarcabel como cu e tempo di su promesa e investigacion disciplinario ainda mester a tuma luga.


text:
Ontvanger ta anunsiá lo siguiente relashoná ku pago di belasten di outo pa aña 2020.
Outo ku number nobo
Pa loke ta trata outo ku ta awor ta haña number nobo, por pasa paga e belasten di outo pa aña 2020 entretante awe na ofisinanan di C-Post. Na momento di pago Ontvanger lo entregá solamente e belastingkaart di 2020. E stickernan pa aña 2020 si lo entregá despues. Lo registrá nòmber i number di telefòn di tur esnan ku a paga pa por entregá e sticker despues. Manera e stickernan di 2020 drenta lo yama esnan, ku a paga pa outo ku ta haña number nobo, pa bin tuma e sticker konserní. Esaki ta konta solamente pa outo ku ta haña number nobo.
Outo ku number ya eksistente
Pa tur sobrá outo ku tin number kaba, lo por kuminsá paga e belasten di outo 2020 entrante 14 yanüari próksimo.


text:
Touch of Steel Aruba, un grupo cu ta toca steelpan pa entretene nos localnan y turista a realisa e production di un videoclip di Tumba en colaboracion cu otro artistanan local y di Curacao specialmente pa e temporada.
Aruba Bank, e banco cu ta sostene nos cultura a mira esaki manera un bunita oportunidad pa aporta na nos cultura y sostene e musiconan pa logra realisa e projecto unico aki.
Diabierna 4 di februari a lanza e Tumba Medley riba medionan social.
Nos ta invita tur amante di musica pa wak e producion aki riba e facebook di ‘Touch of Steel Aruba’ y disfruta di loke ta di nos!


text:
MIAMI – National Hurricane Center na Miami ta vigilando un sistema tropical, cu aworaki ta un ola tropical den desaroyo algun 100 miya sur di Isla Riba. E ta produciendo un area di yobida desorganisa, mientras cu e ta move direccion west cu forza di 29 miya pa ora. Ta pronostica cu den 5 dia e por desaroya den algo mas fuerte, drentando Caribe. Ya caba meteorologonan na Miami ta haci mencion pa islanan ABC tene bista riba e sistema aki. Si e sistema aki desaroya den un tormenta, e por haya e nomber di Gaston of Hermine.
MIAMI – Horcan Fiona ta causando basta retraso y cancelacion di buelo den region di Caribe e dianan aki. Esaki tambe por afecta nos islanan. Islanan manera Republica Dominicano cu tin buelo directo pa Aruba sigur ta wordo afecta, unda cu e isla hunto cu Puerto Rico hunto, a registra por lo menos 3 morto a consecuencia di e horcan. Islanan manera Islanan Virgen Britanico, Antigua y Barbuda tambe a sufri cancelacion, mientras cu Turks & Caicos a suspende tur buelo pa y for di e isla debi na e pasada riba e isla di e horcan.
KRALENDIJK – Actual diputado di Comunidad y Cuido pa entidad publico Bonaire Nina den Heyer entrante 1 di December 2022 ta bira hefe di Ministerio di OCW di Hulanda Caribense. OCW ta e abreviacion di Onderwijs Cultuur i Wetenschap osea Enseñansa, Cultura y Ciencia). Den un comunicado diabierna pa e.o. NoticiaCla, e mandatario ta splica cu mirando cu e ta inicia e funcion nobo na December, a dicidi awor caba cu ta entrega e carteranan pa e demas diputadonan. Ki dia exacto e lo retira sinembargo, e no por a bisa. E cartera cu e ta keda cune te ora e retira ta esun Social. E mandatario a confirma algun tempo pasa cu e no ta participa na e proximo eleccion na Bonaire y ta retira di politica activo. “Tabata un gran honor di por a sirbi pueblo di Boneiro como diputado na 2016 y atrobe foi 2019 te awor” e mandatario a bisa. E la gradici pa e
PHILLIPSBURG – E isla di St Maarten (Hulandes) ta preparando pa ‘shut down’ relaciona cu e pasada di Tormenta Tropical Fiona. Relaciona cu e tormenta, e Centro di Operacion di Emergencia a dicidi cu tur negoshi no esencial tin cu cera porta awe diabierna pa 2’or pm, y demas negoshi esencial pa 5pm. Transporte publico por sigui opera te cu 6or di awe tardi. Despues di esey, e isla ta bay riba un shut down, pa por prepara pa e pasada di e tormenta, cu a ‘cambia’ un poco di direccion y ta bayendo mas pazuid si. No obstante esaki, e isla a dicidi pa tume e medidanan necesario.. Awe mainta e localidad di e tormenta tabata 285 km oost di Guadeloupe, cu biento di 85 km moviendo direccion west. Tin un tropical storm warning pa tanto St Maarten, Saba y Statia vigente.
MIAMI – Isla Riba (St Maarten, Saba y Statia) ta bou di un alerta di tormenta tropical awe mainta,despues cu ayera Tormenta Tropical Fiona a nace den Caribe. Awe mainta e tabata moviendo direccion west cu forza di 20 km pa ora cu biento di 85 km pa ora., E ta pasa bou di e islanan y yega cerca di Islanan Virgen y Puerto Rico den fin di siman. E no ta forma peliger pa Aruba otro cu tin posibilidad di falta di biento, causando aun mas calor.
MIAMI – Depresion tropical 7 a nace diaranson mainta y ta premira cu pa diahuebs e por bira e siguiente tormenta tropical di e temporada aki cu ta Fiona. E ta yega Isla Riba y Puerto Rico e fin di siman aki mas sigur segun National Hurricane Center na Miami. Awe mainta e tabata ubica 1300 km oost di e asina yama ‘leeward islands’ y tin forza di biento di 55km .


text:
Libertad di expresion pa ambos banda…
E caso di permiso di un preso pa pasa un tempo cortico cu su famia a lanta hopi discusion. Nos noĀ ta bay discuti aki...
Planificacion ta palabra malo?
Den e dianan aki nos ministro di EnseƱansa a bishita EPB Hato pa cera conoci cu e alumnonan cuĀ ta bay sigui curso di assistent...
Gobernacion ta garna for di otro
E dianan di fiesta aki a kita atencion un poco di e acontecimentonan na CuraƧao, cu ta seƱalnanĀ fuerte pa nos sistema politico tambe. Na...
Despues di CAft, kico?
Durante bishita di ministro Plasterk a bin dilanti tambe e tema kico ta bay sucede cu supervision di Reino si otro aƱa e papel...
Decision a cay: Marisol cu POR
E tan espera decision a cay. Marisol Tromp ta uni forsa cu e partido POR den siguiente eleccion.Ā Riba su escogencia por a bisa di...
Diferencia entre Hulanda y Aruba?
Tabatin un trafico intensivo entre Hulanda y Aruba den e dianan aki. Prome secretario di estadoĀ Dijksma encarga cu transporte, cu a bin consulta su...
Otro conferencia riba sostenibilidad
Den e dianan aki tin atrobe un of otro tremendo evento tumando luga den e categoria āgreen,Ā sostenibelā, o algo por el estilo. Atrobe ta...
Hulanda ta interveni den aviacion
Diripiente gobierno di Hulanda ta aparece na horizonte pa interveni den e asunto InselAir, tanto naĀ Aruba como na CuraƧao. Cu aprobacion di gobierno (demisionario)...
Awor campaƱa a cuminsa den serio
E mester a sucede na cierto momento. Un di e dos rivalnan grandi cu tempo nan tabata colega tambe ta crusa spada regularmente caba,...
Problema di fila largo pa paga sin solucion
Recientemente e directora responsabel pa Servicio di Impuesto aparentemente a gana e tituloĀ interno di āMost Outstanding Managerā di e ministerio. Esaki segun informacion for...


text:
Awe mainta trempan a sali e di shete vuelo humanitario di regreso boluntario pa Venezuela. Un total di 142 persona mayor di edad a regresa awe riba e vuelo pa Venezuela, di cual un parti substancial tabata forma parti di e maneho di regreso boluntario. Na mes momento un grupo di 68 persona a wordo deporta base di e Ley di admision y expulsion (‘LTU’).
E maneho di regreso boluntario ta delinea pa minister di Husticia mr. Andin Bikker den cuadro di e pandemia ocasiona dor di e Coronavirus. E maneho a resulta masha exitoso cu un acogida positivo y hopi grandi cerca centenares di persona, cu den bista di e pandemia a opta pa regresa nan pais boluntariamente.
Entretanto tabatin vuelonan den cuadro di e maneho pa entre otro Argentina, Ecuador, Colombia, Haiti, Panama, Guyana, Santo Domingo, Peru, Venezuela y via Hulanda pa varios otro paisnan den Europa.
Minister Bikker a gradici tur instancia cu a haci esaki posibel, entre otro DIMAS, IASA, Guarda nos Costa, Directie Luchtvaart, Directie Buitenlandse Betrekkingen, Directie Volksgezondheid, y e Crisisteam di Covid19.
——


text:
Na londen un hues awe a duna rason na Meghan Markle, Duchess of Sussex, den su demanda pa violacion di privacidad presenta contra un corant sensacionalista britanico, pa publica un carta cu el a skirbi pa su tata, cu ken e ta mantene un relacion hopi tenso. E hues Mark Warby di High Court, a dicta cu e dukesa y ex-actriz tabatin un expectativa rasonabel cu e contenido di e carta lo permanece den un ambito priva.
Un portavoz a declara cu nan ta hopi sorprendi cu e huicio sumario di awe y ta decepciona cu nan a ser nenga di haya e oportunidad cu tur e pruebanan lo ser scucha y proba den un audiencia publico den un huicio completo. Nan ta considerando cuidadosamente e contenido di e sentencia y lo dicidi na su debido tempo si nan lo presenta un apelacion.
Meghan a cuminsa accionnan legal contra e grupo Associated Newspapers, editor di e corant Daily Mail, su version dominical Mail on Sunday y e website Mail Online, pa publica e partinan di e carta di 1.250 palabra cu Meghan a skirbi su tata Thomas Markle den e corant y e serie di articulo na februari 2019. E carta a wordo skirbi na augustus 2018, algun luna despues cu Meghan a casa cu prins Harry, den cual e tabata pidi su tata pa stop di papia cu prensa y di haci afirmacionnan falso riba dje den e entrevistanan.


text:
Internacional: Diahuebs e noticia a drenta cu e Reina Elizabeth II, e monarca cu e reinado mas antiguo di Inglatera cu a sinta 7 decada a fayece na edad di 96 aña, asina e palacio di Buckingham a anuncia.
Elizabeth a sinta como Reina na 1952 depsues di e morto di su tata Rey Jorve VI. Elizabeth a pasa den varios agitacion mundial, problemanan interno, modernizacion drasticamente di e monarca.
Elizabeth a fayece na Balmoral na Escosia despues cu mediconan tabata preocupa pa cu su salud. E yiu homber Charles ta encabesa su puesto di biaha como e Rey di Inglatera. Carlos ta e rey di Reino Uni.


text:
Showing all 3 results
Banko di Palabra
Fls 53.00
Thelma Anthonia
Hulandes – Papiamentu
Thelma Anthonia a traha komo kolaboradó lingwístiko na e instituto di idioma di gobièrnu di Kòrsou, Fundashon pa Planifikashon di Idioma, FPI. Den su trabou di tur dia na dicho instituto el a fungi partikularmente komo traduktor, korektor i konstruktor di èksamen na Papiamentu. Tambe el a aportá komo konsehero lingwístiko i ko-outor na diferente método pa siña papiamentu i na vários otro publikashon. Thelma Anthonia tabata miembro di komishon Standarisashon di Papiamentu.
E buki Banko di palabra básikamente ta un lista di palabra na hulandes ku tradukshon na papiamentu. E ta sirbi komo un vokabulario traduktivo pa uza banda di otro dikshonario eksistente na papiamentu. E selekshon di dato léksiko den e buki akí ta basá riba palabra i frase kompilá for di práktika diario di tradukshon i di trabounan konsultivo na Fundashon pa Planifikashon di Idioma. E buki ta kontené mas òf ménos 15.500 entrada na hulandes ku nan tradukshon na Papiamentu. Tras di tur entrada a menshoná e klase di palabra i den kaso sustantivo, kua ta e artíkulo definí na hulandes. Tin un kantidat di 110 proverbio, 420 ekspreshon, un kantidat di frase i parti di frase. E buki akí ta rekomendabel pa traduktor, intérprete, trahadó den medionan di komunikashon sosial i pa otro profeshonal.
Bibliography of the Papiamento Language$ 0,00 O.B Excl.
Fls 0.00
This bibliography, the Bibliography of the Papiamento Language, contains descriptions of publications on Papiamento.
Caquetío Indians on Curaçao during colonial times and Caquetío words in the Papiamentu language$ 27,37 O.B Excl.
Fls 49.81
Some names of Animals and Plants in Ppiamentu
Gerard van Buurt


text:
Fundraising
Prinses Wilhelminafonds no ta haña supsidio di gobièrnu of otro instansianan. Pesei ta importante pa PWF rekoudá fondo pa por yega na su metanan.
Sèptèmber: tur aña PWF ta tene luna di kolèkt na sèptèmber i den januari Ride For The Roses ta hasi su evento pa PWF.
Tur aña den luna di Sèptèmber ta tene kolekta anual via di kolektadónan di PWF i via di PWF su ‘callcenter’. Bo por haña e buzonnan di kolèkt na bankonan, misanan, supermerkadonan, botikanan etc.
Aparte di esei PWF ta haña donashonnan abase di regalo, legato, herensia, entrada di aktividatnan sosial i tambe ‘standing orders’ serka diferente banko. E lema di e luna di kolèkt ta kambia tur aña.


text:
ORANJESTAD (AAN): Siman pasa, un cadena di oracion a ser haci na Aruba pasobra e informe a drenta cu un futbolista local, a bira hopi malo.
Ora cu a detecta cancer luna pasa, famianan no a perde tempo, y riba nan mes a busca forma pa hiba Jaisley Boekhoudt rumbo pa Republica Dominicana, pa e cuminza haya tratamento rapido.
Famianan a core cuminza recauda fondo, y hasta un pagina a wordo crea riba GoFundMe.com pa purba yega na 2.000 Euro pa cubri e gastonan aki.
Ya caba mey-mey di luna di Augustus el a yega Republica Dominicana y aki mesora a cuminza cu su tratamento. E tabata den bon animo y perspectivanan tabata mustra bon, y e tabata hasta manda mensahe pa su famia, fanaticonan, y amigonan cu a duna un man.
“Hopi love pa boso, masha danki pa e yudanza di curazon. Dios bendiciona boso” tabata un di su mensahenan cu a wordo manda pa su fanaticonan.
Jaisley Boekhoudt ta un hoben kende for di tempo di scol a mustra un agilidad enorme pa wega di futbol. Rapidamente el a wordo mira como un delantero cu tin stamina di comienzo te fin, y tabata faborito di coachnan. E tabata realmente un futbolista hopi stima pa tur team di scol, y pa futbol na Aruba cu el a hunga aden.
Ademas di esey, e ta canta y ta un rapper cu ta produci cancionnan cu ta refleha e bida duro, y tambe su amor pa e isla di Aruba.
Jaisley Boekhoudt a nace dia 13 di November 1987, pues tin solamente 35 aña di edad.
Diasabra atardi e informe tristo a drenta, cu Jaisley a perde bataya contra cancer y el a fayece na Santo Domingo.
Na famianan, amigo, y fanaticonan di dje, DIARIO ta extende su mas profundo palabra di condolencia.
Potret ta cortesia di 297Sports Aruba.


text:
KRALENDIJK—Hopi ta puntra di unda e nòmber “corona virus “ ta bin. Kiko ta e motibu ku a yama e vírùs “corona virus”? Promé a detektá vírùs di “corona” na 1930 kaminda tabata trata di un vírùs sali for di galiña i hende tabatin poko difikultat pa halamentu di rosea. Na 1940 a bin 2 tipo di vírùs aserka. 1960 a deskubrí “human corona viruses”,. Un ku por a tende hopi di dje ta SARS –CoV-2 na 2019. Asina tabatin diferente vírùs ku ta kai bou di e nòmber di “corona virus”. Kada un ku nan kode i nan sistema di funshoná den kurpa di e ser humano. E nòmber “coronavirus” ta derivá di idioma “Latin corona”, ku ta nifiká “corona”. E ta referí na karakterístika di e parti infeksioso di e vírùs, mirá ku mikroskop. Mayoria vírùs di “corona” ta laga e ser humano ku hopi difikultat pa hala rosea. No ta sigur, di tur manera awor no a konstatá ku vírùs di “corona” ta afektá entre otro kachó i pushi. Ta importante pa labaman bon si atendé ku entre otro esnan menshoná.
Di unda “corona virus” a nase?E vírùs trahadónan di “Institute of Virology” na Wuhan, China, for di 2017 “Conspiracy theorists” ta bisa ku e vírùs a originá den laboratorio, sinembargo sientífikonan ta indiká ku no ta manera e institutuo “Virology na Huwan ta menshoná.


text:
WILLEMSTAD – Awe, djaweps 2 di òktober, lo kuminsá e kompetensia di Body-building Centro Americano y del Caribe, na St.Maarten. E body-builder lokal Regis Loo, ku resientemente a logra e título di Heavy weight den e Kampeonato di Kòrsou, lo representá nos isla, huntu ku otro bodybuildernan lokal den e kompetensia importante aki.
Aña pasá Regis a logra di 3 lugá Super Heavy weight den e kompetensia aki di Karibe, ku a tuma lugá na Sto. Domingo. Regis Loo ta un bodybuilder ku ta tuma su deporte hopi serio i ta hiba un programa di treinen hopi disipliná pa logra su meta.
Esaki apesar di tur kontra tempu ku e deporte i e deportistanan ta pasando aden pa por partisipá i representá nos pais. Den e kaso aki Federashon ta paga solamente e pasashi, miéntras ku e deportistanan mes tin ku sòru pa nan kuminda i alohamentu na isla riba.
Di tur manera Regis ke gradisí tur esnan ku ta kooperá ku n’e den su preparashon; BoB Esprit Gym, Diamond Gym, Orco Bank, GoWeekly, Savanah Resort & Rental Car, Su Mayornan, Cesar Palacios i otro amigunan ku ta apoy’é i yud’é den tempu difísil.


text:
WILLEMSTAD — E skol di Taekwondo Olympia Taekwondo Association resientemente (26-09-2015) a partisipá na un kompetensia ku a tuma lugá aki na Curacao na Don Bosco. Na e kompetensia aki OTA a partisipá ku 12 atleta. E atleta nan aki a sa di duna un hopi bon presentashon i a sa di logra 6 Oro, 3 Plata i 3 Brons. OTA ta hopi kontentu ku e atleta nan i prinsipalmente e mayornan ku ta para firme para tras di nan yunan. Aki e resultadonan; Javan Poulina-Oro, Thaveon Donker-plata, Earthson Thodé-Oro, Quishurean Jourdain-brons, Nasser Lahham-Oro, Rahim Antonio-Plata, Nadim Lahham-Oro, Dylano Streedel-Plata, Shadeon Donker-Oro, Rashied Antonio-Brons, Shenasha Andrea-Brons i Ludshenais-Oro.
Djasabra awor dia 3 òktober. 2015 OTA lo bai partisipá na un kompetensia internashonal di taekwondo na Aruba kual ta titula Best of the Best power parade. E atletanan ku OTA ta bai ku n’e ta Nasser Lahham, Shadeon Donker i Nadim Lahham.
Olympia Taekwondo assocation ta trahando duru pa por logra sera fondo nan pa e kompetensia internashonal di mas grandi di Curaçao. E kompetensia ta titulá TK 5 Curaçao 2015 i lo tuma lugá dia 28 novèmber 2015 na Internashonal School Curaçao. E aña aki tambe lo bai tin partisipashon di diferente pais. Keda pendiente pa mas informashon di TK 5 Curaçao 2015.


text:
Temporada di horcan
Temporada di horcan pa e region Atlantico Tropical Caribe ta cuminsa dia prome di juni y ta termina dia 30 di november. Pa aña ta forma mas o menos dies tormenta tropical. Di e tormentanan aki seis ta bira horcan. Normalmente un horcan por dura cinco pa dies dia pero tin biaha e por dura hopi mas. Durante e temporada di horcan, e lunanan di augustus, september y october ta esnan mas activo den cua ta forma mas tormenta tropical y horcan.
E islanan ABC ta situa den un zona di Caribe unda tin masha poco horcan. Sinembargo, segun estadistica , cada siglo un horcan a asota e islanan aki masha fuerte mes. Esaki a pasa na aña 1605, 1784 y 1877. Durante e siglo cu a pasa y te awor ningun horcan no a pasa riba Aruba ainda. Tambe ta bon conoci cu e efectonan di e “horcannan di siglo” a dal nos isla mas duro cu e efectonan di e horcannan Hazel (1954) y Ivan (2004).
E peligernan cu un horcan ta trece cune ta:
- Door di olanan grandi (maremoto), cu por tin altura di seis (6) meter, lama por subi tera;
- Biento fuerte cu por destrui tur loke ta fofo y los.
- Murayanan di yobida por causa inundacion door cu dam y rooi ta bay over;
Door di e peligronan aki mester tene cuenta cu lo por tin interupcion di coriente, awa, comunicacion y transportacion pa un tempo largo.
Plan di accion
Den caso di horcan, pa bo siguridad y di bo famia e miho luga ta pa den bo mesun cas. Bo cas mester tin un luga di sconde.
Pero si e cas ta:
- Cerca di lama, riba un tereno plat y abou;
- Yena regularmente cu awa ora di yobida;
- Situa den un area abou banda di un rooi of dam;
- Di construccion humilde of delicado;
- Un trailer of algo parecido.
Anto awe mes bo mester palabra cu bo famia pa den caso di horcan, bay keda na un otro cas cu ta mas sigur. Por ehempel cerca famia, amigonan of conocirnan.
Si prome of durante horcan, autoridad conseha bo pa bandona bo cas, haci esaki mesora. E recomendacion ta basa riba informacion di e intensidad di e horcan y e efectonan cu e horcan por tin pa e bario unda bo ta biba.
Proteha bo cas y percura cu semper e ta bon manteni y cu e ta bon proteha contra horcan.
Aki ta sigui algun recomendacion:
- Revisa polisa di seguro y controla si bo cas ta sigura contra daño di biento y awa (seguro contra consecuencia di horcan);
- Percura pa e construccion di e dak ta bon hancra na e ringbalk y na e columnanan;
- Drecha leknan di dak di bo cas;
- Combati y elimina problema di comehein;
- Percura pa tur porta y bentana ta cera bon;
- Kap tur taki di mata cu ta colga riba dak;
- Tene bo cura di cas semper liber di obhetonan los y cu ta peligroso, manera palo, zim, bleki, glas y boter.
Pa casonan di emergencia mester percura pa tin semper e siguiente articulonan den cas.
- Un caha di prome ayudo completo (first aid kit);
- Un radio portatil AM/FM di bon calidad;
- Suficiente luz di emergencia manera foks (flashlight) y bela;
- Suafel y un habrido di bleki manual;
- Suficiente tayo y beker di carton of plastic y cuchiu, forki, cuchara di plastic y papel di seca man (kitchen towel);
- Suficiente papel di wc, wipes y saco di sushi;
- Herment, clabo, tape hancho(2") y suficiente plywood of plachi di zim, preferibel corta na midi, cla pa por cubri (por lo menos) bentana y porta di glas cu ta mas exponi na biento cu cara pa caya of tereno habri.
Mester percura pa tin un luga pa sconde den cas:
E luga mester ta un camber, un walk in closet of baño cu ta relativamente chikito. Ta preferibel cu e luga ta sin bentana of cu un bentana chikito y un porta fuerte. E bentana aki mester ta bon tapa y claba di pafo cu plachi di plywood of zim. E luga mester ta suficiente comodo pa bo y bo famia.
Den caso di emergencia y cu mester haci uzo di e luga di sconde, mester saca tur loke ta di glas y cos skerpi. Despues ta ekipa e luga aki cu un par di corchon, un caha di prome ayudo (first aid kit), un radio portatil, si tin, un telefon celular y un foks (flashlight).
E luga di sconde aki ta un refugio pa uza den casonan di emergencia extremo. Por ehempel, si durante un horcan un bentana of mas kibra y cu awa ta drenta, glas y tur sorto di articulonan cuminsa bula rond, pio ainda si e horcan a ranca e dak. Abo y bo famia por scapa di peliger door di bay sconde den e luga aki.
Alarma
Pa por determina ta cua precaucionnan mester tuma den caso di horcan, tin dos fase di alarma oficial. E alarmanan aki ta:
- Alerta pa horcan (Hurricane Watch);
- Aviso di horcan (Hurricane Warning).
Ora cu autoridadnan emiti un alerta pa horcan, esey ta nifica cu dentro di 48 ora por surgi condicionnan di horcan riba nos isla. E fase di alarma aki ta keda vigente te ora cu e autoridadnan competente considera cu e peligro a pasa of te ora cu a bay over pa emiti alarma fase 2, cu ta aviso di horcan.
E momento cu autoridadnan emiti un aviso di horcan, ta nifica cu dentro di 36 ora horcan lo por alcansa nos isla. Mester tene cuenta cu por spera bientonan di mas cu 119 km pa ora, yobida fuerte y cu e condicion di lama lo ta sumamente peligroso na nos costanan.
Ora cu emiti alarma di alerta pa horcan (Hurricane Watch) y cu dentro di 48 ora Aruba lo por ta den un situacion di horcan, mester tene cuenta cu e siguiente puntonan.
- Tene bo mes continuamente na altura di e desaroyo di e horcan, pa medio di e boletinnan oficial riba e website di gobierno: www.gobierno.aw , na radio (Sintonisa 89.9 FM y 101.7FM), television y corant. No presta atencion na rumornan;
- Yena e tanki di gasolin di bo auto(nan);
- Percura pa tin extra remedi pa uzo diario;
- Cumpra suficiente cuminda den bleki y seco di paki y suficiente awa den boter;
- Cumpra suficiente cuminda pa bo bestianan di cas;
- Cumpra tayo y cups di carton of plastic y forki, cuchiu y cuchara di plastic;
- Cumpra extra bateria pa radio, foks (flashlight) y pa otro luznan di emergencia;
- Cumpra extra fuel/kerosin pa bo delco y pa lanternanan;
- Percura pa e boter(nan) di gas ta yen;
- Lanta placa cash pa uzo despues di horcan;
- Prepara plywood of zim pa e bentananan y portanan di glas;
- Prepara suficiente tape hancho (2") pa plak riba glas di bentana y porta;
- Prepara herment, clabo, lona y cabuya;
- Haci bo cura, patio y balcon liber di obhetonan los manera; palo, zim, halado, set(nan) di patio, pochinan di mata y matanan den pochi.
Ora cu emiti aviso di horcan (Hurricane Warning), fase di alarma number dos, ta nifica cu dentro di 36 ora un horcan por alcansa Aruba. Ta conseha pa sintonisa radio y/of consulta e website di gobierno: www.gobierno.aw, pa e boletinnan oficial. Si bo ta bay keda den bo mesun cas durante e horcan, anto ta recomenda pa e momento aki, sin tarda, pa haci e prome preparacionnan rond di cas.
E preparacionnan cu mester haci ta:
- Baha tur antena di television, baha satellite dish chikito y pone e grandi(nan) cara ariba;
- Tapa prome e portanan y bentananan di glas cu ta mas exponi na biento. Uza plywood fuerte of plachi di zim y claba nan bon. Di mes un manera sigui tapa despues e otro portanan y bentananan di glas;
- Pone auto(nan) y/of boto(nan) riba trailer den garashi of para nan leu for di palo, mata of palo di luz;
- Baha e tirenan di e trailer y yena e boto cu un tiki awa pa mas stabilidad;
- Warda productonan kimico, fertilisante y otro material toxico den un luga sigur;
- Baha e awa den piscina y pone extra chloor;
- Baha coco for di e palonan cu ta pega cu bo cas;
- Mara y sigura tur cos cu ta los y cu ta keda pafo, manera boter(nan) di gas, bari(nan) y containernan di sushi, casitanan di hardin y oficinanan di bende number;
- Haci bo patio liber di tur obheto cu ta los manera decoracion y pochi di colga mata;
- Sigura y tapa hokinan of casitanan di bestia di cas. Si ta posibel pasa nan paden;
- Desconecta tur sorto di instalacion electrico cu ta pafo di bo cas, manera pomp di pos, luz y fontein;
- Pa tin coriente di emergencia, un delco chikito (1200 Watt) ta suficiente pa tene un frigidaire of freezer cendi. Prepara e delco bon y warda su extra fuel den un luga sigur. Nunca conecta tipo di delconan chikito asina riba e instalacion di coriente di cas.
Pa loke ta trata e delaster preparacionnan cu mester haci den cas, den caso di alarma fase dos, aviso di horcan, mester tuma e siguiente medidanan.
- Pone e termostat di bo frigidaire y freezer riba maximo. Aumenta bo reserva di ijs;
- Prepara awa di bebe pa tres dia pa bo y bo famia. Corda cu un persona por bebe mita galon di awa pa dia;
- Mester warda awa di bebe of pa cushina den containernan cu tapadera. Prome cu yena e container cu awa, sterilisa nan cu clorox y laga nan seca;
- Por warda awa pa uzo general, awa pa laba y pa baña, den hemchi, tobo y wea;
- Organisa tur comestibel cu no mester ta friu y warda nan den un luga sigur;
- Seya bo articulonan di balor manera potret, joyas y documentonan, den plastic fuerte (ziplocks) y warda nan den un luga sigur;
- Desconecta tur ekipo electronico manera por ehempel ekipo di zonido, television y computer. Seya nan den plastic fuerte y warda nan den un luga sigur;
- Bentana y porta di glas cu no a keda tapa, mester tape nan di paden den forma di “+” y “X”;
- Cera e cortinanan y baha e blindsnan como proteccion extra. Un paña pisa of un deken tambe ta sirbi;
- Kita tur obheto cu ta los den cas manera cuadra, pronkstuk, florero, lampi y piesanan los den cushina y warda nan den cashi of un luga mas sigur;
- Sigura bo mes cu tur bentana y porta ta bon cera y seya esunnan cu por laga awa pasa, cu tape;
- Prepara un aparato di paga candela of dos hemchi yena cu santo den caso di candela.
Ora caba cu tur e preparacion manera aki ariba menciona, ofrece bo yudansa na bisiñanan, particularmente na famianan cu poco recurso, na personanan di edad halto y na personanan cu tin un of otro handicap.
Si pa motibo personal bo ta bandona bo cas of pasobra di siguridad of si finalmente autoridad ta consehabo, bo mester bandona bo cas, mester tuma e siguiente medidanan.
- Desconecta coriente, cera e meter di awa, cera e boter(nan) di gas y tuma tur medida necesario pa bo cas keda bon proteha atras;
- Percura pa bo tin un maleta chikito cla cu cosnan necesario pa haci e estadia na cas di otro hende mas comodo. Manera por ehempel: paña limpi, serbete y articulonan pa uzo personal;
- Hiba bo articulonan di balor manera; joyas, placa y documentonan importante;
- Hiba bo bestianan di cas of laga nan cerca hende cu por keda cu nan;
- Ora bo laga bo cas, corda avisa bo bisiña(nan) of e famia na unda bo ta bay keda. Sali na tempo for di cas y preferibel durante oranan di dia y cu ta cla ainda;
- Core cu cuidou, no pasa den inundacion grandi y purba yega bo destinacion lihe;
- Si bo ta na pia, no pasa den rooi(nan) of coriente(nan) di awa cu ta mas halto cu bo rudia.
Durante horcan
E momento cu un horcan a alcansa Aruba y cu e ta asota nos isla, ta recomendabel pa tuma e siguiente recomendacionnan na serio.
- Sintonisa radio (portatil) pa e boletinnan oficial;
- No drenta den panico y no uza bebida alcoholico;
- Uza telefon solamente pa caso di urgencia;
- Si bo cas ta haya hopi daño, corda pa controla si e coriente ta kita;
- Keda paden y si bo ta haya necesario of e situacion ta bira critico, bay hunto cu bo famia den e luga di sconde (shelterbox);
- Keda leu for di portanan y bentananan di glas;
- No sali for di cas, a menos cu bo cas ta yenando hopi cu awa. Bo ta mas sigur den un refugio (shelterbox) di un cas cu horcan a ranca e dak, cu si bo sali den biento fuerte, awa y obhetonan skerpi ta bula rond den cayanan inunda, pa busca otro caminda pa sconde;
- Si biento cay di golpi y hasta solo ta sali door di e nubianan, ta posibel cu e wowo di e horcan ta pasando ariba Aruba, pa despues di golpi e horcan cuminsa atrobe cu tur su forsa di un otro direccion acompaña pa yobidanan pisa; No sali for di bo cas tanten cu autoridad no duna permiso pa haci esaki.
Despues di horcan
Despues cu un horcan a pasa, mester tene cuenta cu e siguiente recomendacionnan.
Tene cuenta cu tin mas victima ta cay despues di un horcan cu durante di un horcan.
- Busca informacion via radio y convence bo mes cu e peligro a pasa. Sigui tur instruccion di autoridad;
- Uza telefon solamente pa casonan di emergencia y tene bo yamadanan cortico;
- Den caso di accidente of malesa, busca asistencia na e puesto medico mas cerca;
- Den caso di interupcion of scarsedad di awa, uza awa na boter pa bebe of pa cushina. Si no tin awa disponibel na boter, anto mester herbe e awa prome cu uz’e;
- Den caso di interupcion di coriente, limita habrimento di frigidaire;
- Si corriente bay, come cuminda di frigider y despues esun di freezer, laga cumindanan di bleki y cumindanan seco di paki pa ultimo;
- Revisa si na bo cas tin daño structural y na instalacionnan y limita e peligronan;
- Den caso cu tin daño pa reclama (claim) na seguro; documenta e daño cu potret of video. Circunstancia por retrasa chekeo di bo cas door di e compania di seguro;
- Despues di un horcan, rond di bo cas y riba caya por ta hopi peligroso. Tin hopi glas kibra, clabo, splinter y metal skerpi tira y plama rond; Tene cuidou, particularmente cu muchanan;
- Tene cuidou pa wayanan di coriente cu ta colga abou of cu ta tira riba caya y/of den awa. Si trapa of bay den awa sin proteccion tin chens grandi di electrocucion;
- Check cerca bisiñanan si tur cos ta OK, si no, ofrece bo yudansa;
- Si no ta necesario no bay core rond den auto. Tin cayanan cu ta inunda cu bo ta kere cu bo conoce bon pero por a keda coba cu buraconan hundo;
- Si bo presencia no ta necesario, keda leu for di area (nan) unda ta duna asistencia. Aglomeracion di hende y auto ta stroba e trabounan di rescate y assistencia.
E dia(nan) y siman(nan) despues di un horcan ta un periodo cu mentalmente ta mas dificil y duro pa enfrenta y supera. No laga e destruccionnan rond di bo, kibra bo moral. Tampoco e comodidad y facilidadnan cu temporalmente bo a perde. Por reemplasa tur material, bida di hende ta mas importante.
Observacion
Na Merca, den e area cu un horcan ta subi tera, evacuacionnan masal ta tuma luga pa motibo di e fenomeno cu yama “storm surge”. Esaki ta un lama halto cu ta subi tera hunto cu horcan y ta penetra miyanan mas paden di costa. E fenomeno aki ta causa hopi destruccion y perdida di bida. Den Caribe durante un horcan, lama por subi tera pero no di e grado manera cu e fenomeno aki ta pasa na Merca.
Na Aruba no tin motibo pa un evacuacion masal.
Numbernan di alarma
Pa cualke caso di emergencia por yama e siguiente numbernan.


text:
Rosario2019 Open Water
Lucien ta cla pa e Juegos de playa
Landado Lucien Peterson ta e unico atleta cu lo representa Aruba den e Open Water Swimming den e Weganan di Playa Suramericano Rosario 2019.
Actualmente como un di e mihor atletanan di Open Water na Aruba, Lucien a prepara su mes debidamente pa su prome competencia internacional grandi manera ta e Suramericano di Playa. Lucien lo landa e 5km y sa cu e lo topa e mihornan di e continente pero e ta cla pa e reto y lo purba na duna lo maximo di su mes y sigur mehora su personal best na Argentina.
Hopi exito Lucien Peterson


text:
Rodion Davelaar, èks atleta olímpiko a habri AQUAfin Swim School na Orange City Merka. AQUAfin skol di landa a keda fundá na 2017 pa tambe èks atleta olímpiko Nim Shapira. E ta kolega ku a landa e mesun temporada ku Rodion den weganan olímpiko na 2008. Rodion ta hóben yu di Kòrsou ku a bai Merka ku Scholarship i awe e ta hasi nos nòmber aun mas grandi. Djasabra a kombersá ku Rodion ku for di Merka a konta nos di AQUAfin.
Scholarship
Rodion a konta ku el a bai Merka ku e edat hóben di 16 aña i na Jacksonfill a topa ku Nim Shapira. Nan dos ta amigu pa 16 aña kaba. Rodion a haña un scholarship di EOC pa e bai Merka pa mehorá i avansá su landamentu. Na e momentu ei hopi oportunidat a habri. El a bai skol sekundario na Jacksonfill Florida i einan el a hiba su landamentu na un nivel un tiki mas haltu. El a biba na skol mes e tempu ei i einan a haña chèns di konsentrá mas riba landamentu. Rodion a bisa ku e tabata rondoná di hendenan ku ambishon haltu pa ku landamentu. Di e hóbennan ku el a bai skol kuné, sigur 6 pa 7 a partisipá na weganan olímpiko na 2008. Esei ta mustra ku tabata un kaminda di hopi kompetensia den ekipo mes. Esei a pusha nan tur pa bai pa mas mihó.
Landa sin diploma
Na Kòrsou Rodion mes a kuminsá landa ku 6 aña. E tempu ei e ta kòrda ku e no a logra su diplomanan Ai B pero simplemente el a bai siña landa pasobra e ta gusta landa bou di awa. Pa haña diploma e mester a mustra ku e por hasi kosnan riba awa pa e haña su diploma. Rodion e tempu ei no a logra e diplomanan i banda di esei ku un Coach un tiki strèn na Sitoc Sirena, nan a logra sòru pa el a haña tòg su diplomanan. Einan Rodion ta kòrda ku e tabatin algun primu ku tambe ta landa, ku tabata hasi e ambiente masha dushi. Asina e landamentu a kuminsá komo algu leuk. Algun miembro di famia a sigui den otro deporte manda baseball miéntras ku e a skohe pa landa.
Mi soño no tabata weganan olímpiko
El a bisa ku e no a kuminsá landa ku e soño pa yega asina leu na weganan olímpiko. El a kuminsá landa komo algu leuk ku su amigunan, algu gezellig i despues el a ripará ku e ta basta bon i a keda subi nivel. Promé a kuminsá gana kampeonatonan na Kòrsou, despues a sigui ku kampeonato den Karibe, e éksitonan a sigui mas aleu den Amérika i rònt mundu. I asina el a keda subi. El a bisa algu mas realístiko ku el a yega olimpiada. Pa Rodion e tabata paso a paso. E ta un persona ku tabatin éksito tiki tiki i asina el a logra i no solamente focus ku ta olimpiada so e ke yega.
Oportunidat a presentá
Segun el a sigui konta nos, ora covid a dal aden e tabatin hopi tempu pa pensa di kiko pa hasi. Si e tin un pashon di kiko e ta hasiendo òf no. Rodion ta biba na Atlanta i einan a konosé su kasá Cassidy (pediatra) i su promé trabou el a haña einan tambe. El a sigui ku su master i a keda biba einan. Rodion a haña un bon trabou serka di kas i su kasá a haña trabou despues na Orlando. Ora e idea a presentá pa bai Orlando promé kos ku a pasa den Rodion su kabes ta serka di Kòrsou i einan ta mas kayente. Asina nan a bai biba Orlando i Rodion a logra keda ku su mesun trabou. For di 2018 e ta traha for di kas i na 2020, 2 aña despues el a kuminsá sinti su mes un tiki leu for di tur hende na trabou. Ora covid a dal aden ta remarkabel ku bo ta aun mas bo so. Asina Rodion tabata wak otro opshonnan i su amigu Nim a bis’é ku e tin 3 skol di landa kaba i a puntra Rodion si e ke tuma e frankisia na Orlando. Rodion i su kasá a pens’é bastante pasobra ounke ta frankisia, e ta un invershon basta grandi. Importante ta pa tin lès di landa henter aña. Na Kòrsou e ta fásil pero na Orlando ounke ta kalor, tin temporada ta bira poko friu i tambe sa tin tempu poko malu den oranan di atardi. I esaki ta trese kuné ku e lèsnan ta keda kanselá. Pero tabata importante pa tur mucha por haña un eksperensia di landa sin ku e lèsnan ta keda interumpí.
Seguridat den awa
Nan ta duna lès pa mucha for di 2 luna te mas grandi. Intenshon ta pa kuminsá duna lès na adultonan tambe. I ounke e wer hopi bia ta kayente tòg a pisina tin su awa kayente. E awa mester ta konfortabel pa e mucha ku ta bin tuma lès. Rodion a bisa ku na Merka ta duna lès di sobrebibí. Ta tira e mucha ku paña i tur kos den awa pa nan por siña drif riba nan lomba. Esei ta algu ku ta masha bon ya si e mucha kai den awa, e sa kiko e por hasi. Pero tòg e ta trese su trouma kuné pasobra tin mucha no ta wòri pero un kantidat grandi tòg despues di esei no ke bai den awa mas. I esei segun Rodion nan ta purba kambi’é den e lèsnan. Nan ta purba kita tur e trouma ku e mucha por tin. Mayoria hende ora nan bai laman ta haña e awa friu i ta pensa bon promé ku drenta e awa i un hende ku tin miedu di awa kaba ta hasi e situashon pió. I p’esei serka nan e awa ta 30 grado i e muchanan di algun luna ta sinti nan mes konfortabel ku e awa. Esei ta loke nan ta pone atenshon riba dje. Nan ta duna lès pa seguridat promé i di dos pa e mucha pasa un ratu kontentu den awa. E mucha ku bai den e programa na edat hopi chikí, por mira un diferensia segun nan ta krese. Ora e kuminsá for di chikí, e ta kla pa bula den awa i ta wak un bentaha mas lihé serka nan ku serka esnan ku mas edat.
Landamentu mester ta dushi
Rodion ta kere ku e mucha ku no por landa prinsipalmente na Kòrsou òf tambe na Florida kaminda tin hopi laman i yen pisina, e mucha mester por sinti ku e ta pasa dushi ora e por landa. Ora e no por landa no ta meskos ku ora e por landa den un ambiente. I esei ta nan focus. Nan ta duna mucha lès te ora nan siña tur e slagnan. I despues si nan ke bai mas avansá mester wak un tim pa forma parti di dje. Serka nan na AQUAfin ta konsentrá riba seguridat i pasa dushi den awa. Esei segun Rodion ta nan meta.
Un mucha ku kasi a hoga, awor ku éksito den landamentu
Nim Shapira ku 7 aña a kasi hoga pero el a perseverá, pasa over di e miedu ei i despues di 11 aña e ta den weganan olímpiko. Esei ta nifiká ku algu por troumatisá bu pa restu di bo bida òf bo por hasi algu kuné i mustra ku bida ta dal duru ratu ratu pero e no ke men ku bo mester stòp òf tin miedu pa semper. I Nim su mayornan a sòru pa e bai lèsnan di landa i tòg el a sigui padilanti i progresá. Nim a partisipá na 2 wega olímpiko i awor e tin 3 skol di landa. Esei ta mustra ku un mucha ku kasi a hoga tin asina tantu éksito den e mundu di landamentu.
Ripitishon ta importante den landamentu
Kon ta pa siña un mucha di 2 luna kiko e tin di hasi den laman? Rodion Davelaar a bisa Djasabra ku tin bia e mucha di 2 luna ta mas fásil ku esnan di kisas un aña i mei. Esun di 2 luna ta manera bo ta pone nan den nan baño, nan no ta pensa hopi, nan no tin miedu. Nan ta muchu mas fásil ku esnan di 3 aña ku ta un tiki mas difísil pasobra nan sa un tiki kaba. Ora bo sa bo ta pensa muchu riba dje pero si bo no sa di dje i den e kaso aki muchanan chikí nan ta, no ta un problema pa siña. Tin mucha no gusta baño i esnan ku ta gusta ta bai muchu mas fásil. E lèsnan e mucha ta siguié huntu ku su mayornan. I ora nan tin 3 aña, si nan por sinta tende, nan por bai lès ku e instruktornan i den grupo di máksimo 4 mucha. E lèsnan ta 30 minüt un bia pa siman ounke tin ke mas bia pa siman. Tur kos ta dependé kiko e mayornan ke, i kon lihé nan ke pa e mucha por landa. E ripitishon ta importante ku landamentu pasobra mas tantu bo hasié, mas bo siña. Ta bon pa bo bai hopi lès. Rodion a bisa ku nan no ke solamente siña e mucha landa pero nan ke siña e mucha kon e ta un landadó fuerte i ku si nan bai laman i si tin ola nan sa kon nan tin di manehá.
Tur mucha meresé landa
Ounke no tin un edat pa siña landa Rodion a enfatisá. E tin hopi kliente ku nesesidatnan spesial i nan tambe ta importante pa por siña landa. Pa nan tur mucha mester por siña landa. Sea e mucha ta hiper òf e ta ketu òf un man so òf mucha skiu, tur meresé landa. Nan ta fleksibel pa tur mucha por siña landa. Esei ta nan mishon, asina Rodion a enfatisá. I si e mucha ta grita den e pisina, nan ta bisa e mayornan pa no wòri ku esei pasobra si ta serka nan òf otro pisina e mucha lo grita tòg. Nan no ta wak si e mucha ta fèrfelu òf no pasobra despues di 4 pa 5 lès e mucha ta kuminsá bira kontentu i ke bin mas i kla pa siña landa. Ta nèt e miedu ei mester pasa riba dje i asina e mucha ta siña apresiá kon dushi landamentu por ta. Serka nan ta e skol di landa tin un espasio pa mayornan sinta i dor di glas por sinta wak e mucha. Esei pasobra tin bia e mucha ta wak e mayor e ke kore bai serka dje. I e barera ei nan ta sòru pa kita i ta djis laga pa e mayornan por wak kiko ta pasando. Nan ke pa tur mucha tin un bon eksperensia serka nan.
Sigui ekspandé
Rodion a bisa Djasabra ku su meta ta pa no habri un skol di landa so pero pa habri sigur 2 i p’esei e ta sigui traha riba dje. E proseso ta mustra kompleto awor aki pero tabata un kaminda di sigur dos aña i mei promé ku e por a habri un skol di landamentu. E ta spera ku aki 5 aña e tin su di dos skol di landamentu. I pa loke ta landamentu mes su meta ta pa mucha siña landa. El a bisa ku kisas aki 5 aña e no ta asina di focus riba su mes skol di landa pero kisas e por bai yuda otro pa habri nan propio skol di landa òf purba algu otro. Rodion tin 2 yu i e ke pasa tempu ku nan tambe i awor aki ku su skol di landa e ta sali kas hopi tempran i ta bèk te anochi. Hopi anochi kasi e no ta wak su yunan i esei ta importante pe. E ke pa su negoshi kana bon i generá sèn pero ta importante pa e dediká tempu na su famia meskos ku su mayornan a dediká tempu na dje tambe. Na Merka tin 10 mucha ta hoga pa dia, i hogamentu ta algu ku por prevení i p’esei e seguridat serka e mucha den laman for di chikí ta importante i alabes pa e sintié dushi.